Malaysia bertanggungjawab lindungi kanak-kanak – PM
Oleh MOHD RASDAN AHMAD

17 November 2021, 3:56 pm
PETALING JAYA – Selaras konsep Keluarga Malaysia dan pelantikan negara untuk menduduki kerusi Human Rights Council (HRC), kerajaan bertanggungjawab melindungi semua kanak-kanak di negara ini tanpa mengira warganegara, bangsa, agama, kelahiran atau status-status lain.
Perdana Menteri, Datuk Seri Ismail Sabri Yaakob berkata, Malaysia juga kekal komited dalam memberi perlindungan kepada kanak-kanak terutamanya dari golongan rentan, mangsa keganasan seksual dan keganasan rumah tangga.
Dalam ucapannya pada sambutan Hari Kanak-kanak Sedunia 2021 di bangunan Parlimen hari ini, beliau berkata antara Jun 2020 dan Ogos tahun ini, 1,721 kes keganasan seksual terhadap kanak-kanak telah direkodkan manakala 2,162 kes aktif sedang dalam perbicaraan.
“Kanak-kanak amat berharga di hati saya kerana mereka merupakan anugerah Tuhan yang amat berharga kepada kita. Saya percaya, adalah tidak memadai jika kita hanya memperuntukkan satu hari dalam setahun untuk memperingati hak dan keperluan yang sepatutnya dinikmati mereka.
“Kita sebenarnya perlu berusaha lebih untuk melindungi kanak-kanak kerana ada di antara mereka bakal menjadi pemimpin yang hebat di masa akan datang.
“Setiap kanak-kanak mempunyai hak asasi untuk mendapatkan pendidikan dan membesar dalam suasana yang kondusif agar mereka mampu menjadi individu yang boleh mencapai potensi penuh dan mengejar impian mereka,” katanya.

Tambah Perdana Menteri, perlindungan sama turut diberikan kepada kanak-kanak dalam tahanan di mana komitmen Malaysia dalam menangani isu itu dapat dilihat dalam penubuhan program Alternative to Detention (ATD) apabila kerajaan berikrar sebagai ahli HRC.
Menurut Ismail Sabri, sejak sekian lama Malaysia kekal komited berhubung hal penahanan kanak-kanak di negara ini.
“Kepentingan terbaik mereka mesti diambil kira terutamanya apabila menangani keperluan kanak-kanak yang terdedah, termasuk kanak-kanak pelarian ataupun refugee. Ini adalah selaras dengan prinsip Konvensyen Mengenai Hak Kanak-kanak,” katanya.
Ismail berkata, dasar perlindungan kanak-kanak amat perlu pada masa ini bagi menggalakkan setiap agensi, organisasi dan anggota masyarakat memberi keutamaan kepada perlindungan kanak-kanak sebagai tanggungjawab bersama.
“Dasar itu selaras dengan falsafah Konvensyen Mengenai Hak Kanak-kanak (CRC) 1995 (eng: Convention on the Rights of the Child) dan Akta Kanak-Kanak 2001 yang menekankan prinsip perlindungan kepada kanak-kanak demi kepentingan terbaik mereka,” katanya. – K! ONLINE


Itu ‘dart’ lah, bukan benjolan lain – Riena Diana
Oleh SAIRUL ZAMRI MISRANI

17 November 2021, 3:55 pm
PETALING JAYA – Meleraikan persoalan dan tanda tanya netizen, pelakon dan penyampai radio Hot FM, Riena Diana menjelaskan ‘benjolan’ yang timbul pada bahagian dadanya hanyalah bentuk jahitan busana yang digayakan.
Riena berkata, dia mendapat banyak kiriman Direct Message atau DM dalam Instagram yang menegurnya kerana tampil berpakaian tidak senonoh pada sebuah majlis anugerah berprestij baru-baru ini.
“Mungkin ada yang melihatnya sebagai tidak senonoh, tetapi sebenarnya itu adalah bentuk dart (jahitan) busana dipakai saya.
“Oleh itu, saya mengambil pendekatan untuk menjelaskan perkara ini supaya tidak dipanjangkan lagi,” katanya.
Tambah Riena atau nama sebenarnya Nur Qamarina Diana Zulreal, 24, pada mulanya dia hanya menutup sebelah mata mengenai isu berkenaan namun menjadi besar sehingga membuatkan beberapa pihak bertelagah menerusi ruangan komen dalam media sosialnya.
“Dua hari sebelum itu lagi saya ada membuat fitting (ukuran), jadi mana mungkin saya memakai baju yang seksi dan tidak senonoh begitu.

“Saya akan mengambil langkah berhati-hati pada masa depan supaya tidak menimbulkan salah faham lagi,” katanya lagi.
Terdahulu, pelakon yang mencipta nama menerusi watak Lailer dalam drama Kampung People itu menggayakan busana jenama Official Yuleza pada majlis Anugerah Bintang Popular ke-34 (ABP34) Sabtu lalu. – K! ONLINE


Agong perkenan tiga akta diluluskan di Parlimen
Oleh KOSMO!

17 November 2021, 3:37 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah memperkenan tiga akta yang diluluskan pada Mesyuarat Pertama Penggal Keempat Parlimen Ke-14 yang lepas.
Speaker Dewan Rakyat Tan Sri Azhar Azizan Harun berkata,akta tersebut terdiri daripada Akta Levi Keuntungan Luar Biasa Pindaan 2021, Akta Langkah-Langkah Sementara Bagi Pembiayaan Kerajaan (Penyakit Koronavirus 2019 (Covid-19) Pindaan 2021 dan Akta Kumpulan Wang Amanah Negara Pindaan 2021.
“Suka hendak memberitahu majlis ini iaitu Kebawah Duli Yang Maha Mulia Seri Paduka Baginda Yang di-Pertuan Agong dengan limpah kurnia Seri Paduka Baginda telah memperkenan akta-akta yang telah diluluskan pada Mesyuarat Pertama, Penggal Keempat, Parlimen Ke-14 yang lepas,” katanya dalam pemakluman Yang Dipertua Dewan Rakyat sebelum memulakan sesi soal jawab hari ini.
Dalam pada itu beliau berkata, Dewan Rakyat turut memperingati Hari Kanak-Kanak Sedunia yang disambut serata dunia pada 20 November setiap tahun dengan mengadakan sambutan bersama semua ahli Parlimen untuk meraikannya di Bangunan Parlimen hari ini.
“Hari Kanak-Kanak Sedunia ini merupakan hari istimewa kerana ia menandakan penerimaan konvensyen hak kanak-kanak pada 20 November 1989 dan Malaysia telah meratifikasi konvensyen ini pada tahun 1995,” katanya.
Azhar berkata, Malaysia mempunyai obligasi dengan mematuhi prinsip dan peruntukan yang termaktub di dalam konvensyen itu terutama berkaitan dengan hak kanak-kanak iaitu kelangsungan hidup, perlindungan, pembangunan serta penyertaan kanak-kanak. – K! ONLINE


Tiada lagi ‘kebenaran’ dalam filem BoboiBoy
Oleh NABIL AIMAN NOR AZWAN

17 November 2021, 4:05 pm
PETALING JAYA – Pencipta kepada animasi Boboiboy baru-baru ini telah berkongsi bahawa watak Papa Zola tidak akan muncul lagi selepas ini setelah menerima pandangan orang ramai.
Menerusi perkongsian Nizam Abd Razak di laman sosial Facebook semalam, dia mengesahkan Papa Zola tiada tempat di dalam filem terbaru Boboiboy walaupun telah mengajukan idea baru.
“Selepas membaca komen dan pandangan dari anda semua, kini saya mengesahkan bahawa Papa Zola akan digugurkan di dalam ‘movie’ terbaru Boboiboy. Idea untuk menggabungkan watak Papa Zola dan Gopal pun tidak diterima,” katanya di dalam Facebook semalam.
Tambahnya lagi, beliau berkongsi kisah bagaimana Papa Zola ini boleh tercipta dalam siri Boboiboy dan kemungkinan watak itu akan muncul kembali dalam siri animasi yang baru.
“Masa mula-mula dapat idea Papa Zola ialah ketika dalam perjalanan waktu malam dari Jitra ke Shah Alam. Isteri dan anak-anak sudah tidur, untuk elak rasa mengantuk dan bosan, saya cuba fikir tentang watak baru dalam siri BoboiBoy.
“Saya fikir nak cipta watak yang lucu tetapi masih masuk akal. Watak yang bercakap benar tetapi selalu mengelat, watak yang dibenci tetapi juga disayangi. Maka lahirlah idea untuk siri animasi BoboiBoy Papa Zola dengan ‘tagline’ kebenaran.

“Walaupun Papa Zola tidak akan muncul dalam BoboiBoy ‘movie’, ini tidak bermakna kebenaran akan terpadam buat selamanya. Papa Zola akan terus beraksi dengan lawak basi dalam siri Papa Pipi dan beberapa perancangan lagi,” ujarnya lagi.
Susulan perkongsian itu, rata-rata pengguna media sosial berasa terkesan dengan ketiadaan Papa Zola dan orang ramai juga mengucapkan jutaan terima kasih kepada watak tersebut.
“Terima Kasih Papa Zola kerana menceriakan kami, setiap kali dia muncul akan datangkan gelak ketawa kerana perwatakannya yang kelakar dan sudah tiba masanya untuk Papa Zola bersama dengan orang yang tersayang,” jelas Muhammad Faris.
“Saya tak setuju watak Papa Zola digugurkan, dia adalah penyeri cerita Boboiboy. Selain dari kuasa Boboiboy kita akan teringat lawak Papa Zola yang tidak dapat dilupakan,” kata Zaky Qursany.
“Papa Zola terlalu hebat, ini semua agenda Adudu nak jatuhkan dia selepas ini tiada lagi kebenaran yang tinggal hanyalah penipuan,” ujar Alif Firdaus.
Papa Zola ialah watak dalam siri BoBoiBoy, dia merupakan seorang adiwira lagenda dalam francais yang bertajuk namanya sendiri. – K! ONLINE


Pekerja pembinaan maut dihempap lori pasir terbalik
Oleh NORHAYATI YAHAYA

17 November 2021, 4:48 pm
KLANG – Seorang pekerja pembinaan jalan raya maut apabila dihempap sebuah lori muatan pasir yang terbalik di Jalan Kiyai Sujak, Taman Sri Wangi, Kapar di sini petang tadi.
Mangsa yang belum diketahui identiti berusia lingkungan 40-an disahkan meninggal dunia di lokasi kejadian.
Pengarah Bomba dan Penyelamat Selangor, Norazam Khamis berkata, pihaknya menerima panggilan pukul 2.24 petang dan tiba di lokasi kejadian lapan minit kemudian.
“Laporan awal diterima melibatkan kemalangan sebuah lori muatan pasir telah terbalik dan menghempap seorang pekerja pembinaan jalan raya.
“Anggota bomba berjaya mengeluarkan mangsa dan dia disahkan meninggal dunia oleh pasukan perubatan,” katanya di sini hari ini.
Jelas beliau, mayat mangsa diserahkan kepada pihak polis untuk tindakan selanjutnya. -K!ONLINE


Zarina Zainuddin menangis, tak sengaja ketuk anak sulung guna senduk
17 November 2021, 3:03 pm
PETALING JAYA – Pelakon Zarina Zainuddin tidak dapat menahan kesedihan atas keterlanjurannya yang bertindak kasar terhadap seorang daripada anak kembar istimewanya, Azil.
Dalam sebuah video dikongsikan Zarina, 51, menerusi Instagram, pelakon itu berkata, dia secara tidak sengaja terketuk anak sulungnya itu menggunakan senduk kerana secara tiba-tiba mengamuk ketika dia sedang memasak di dapur.
“Saya tengah memasak, dia mengamuk tiba-tiba. Masa itu di depan saya ada benda panas, jadi tak sengaja terketuk dia sikit. Sedih sangat. Kenapa saya ketuk dia, Ya Allah,” luahnya sambil menangis.
Ketika kejadian, Zarina sedang sibuk memasak rendang untuk bisnes pulut kuning diusahakannya sebelum tiba-tiba Azil atau nama lengkapnya Muhammad Razil Azrai, 25, mengamuk.
Tidak dapat menahan sedih mengenang kejadian yang berlaku semalam, Zarina segera menyesali tindakan mengasari anak istimewanya yang tidak mempunyai daya berfikir seperti individu normal lain.
Justeru, pelakon drama Kekasih Hati Mr. Bodyguard itu mengambil pengajaran atas apa yang berlaku sekali gus menasihatkan golongan ibu bapa agar sentiasa tabah menjaga anak-anak istimewa seperti Azil.

“Ibu bapa yang ada anak macam ini, memang kena banyak sabar. Ya Allah Ya Tuhanku, sabarkanlah aku, kuatkanlah aku.
“Kalau tak sabar, yang jadi mangsa adalah anak yang tidak berdosa. Mereka tak tahu nak bercakap atau jelaskan apa-apa.
“Selalulah berdoalah kepada Allah, kuatkan aku, kuatkan aku, kuatkan aku. Supaya beri kesabaran kepada kita untuk tangani anak-anak macam ini. Bukan senang. Kalau buat silap, kita yang berdosa sebab mereka tak tahu apa-apa,” ujarnya sambil kerap menyeka air mata.
Akui ibu kepada empat orang cahaya mata itu lagi, dia lebih rela andai dirinya sakit daripada melihat anak syurganya itu merasa kesakitan.
“Kadang-kadang saya bagi kepala untuk dia ketuk dan puaskan hati. Buatlah nak buat apa pun. Biarlah dia buat saya, tak apa.
“Sebab Azil selalu pukul diri sendiri, saya tak sanggup tengok. Hidung dia sebenarnya dah tak ada batang. Doktor sudah lakukan pembedahan dan keluarkan sebab setiap kali hentak bahagian muka, hidung dia bengkok,” kongsinya lagi.
Perkongsian Zarina mendapat pelbagai reaksi daripada rakan artis dan netizen yang tidak henti-henti mendoakan agar pelakon itu sentiasa tabah menjalankan tanggungjawabnya sebagai seorang ibu.
“Kuat ya, kak. Allah tahu akak sayang anak-anak akak. Tak sengaja tu. Insya-Allah, tak apa-apa,” komen Azhan Rani.
“Menangislah ibu. Menangis mengeluarkan energi negatif. Semoga ibu sekeluarga selalu dalam lindungan Allah SWT, bahagia zahir batin dunia akhirat, amin,” tulis seorang pengikut Instagramnya. – K! ONLINE


Homevest terima pengiktirafan Malaysia Book of Records
Oleh KOSMO!

17 November 2021, 3:03 pm
PETALING JAYA – Syarikat pelaburan, pengurusan dan pembangunan hartanah terkemuka, Homevest tersenarai dalam Malaysia Book of Records selepas diiktiraf sebagai syarikat pertama di Malaysia yang menawarkan Program Pemilikan Rumah untuk Pekerja (HOPE).
Pengarah Urusan Kumpulan Homevest, Datuk KY Lim berkata, sejak dilancarkan pada 2020, HOPE telah menyumbang kepada penambahbaikan program pengekalan bakat di pelbagai syarikat.
“Memahami kesukaran dihadapi majikan dalam mengekalkan pekerja disebabkan oleh kekurangan pengiktirafan dan penghargaan serta faedah syarikat yang mampu ditawarkan, HOPE hadir untuk membantu.
“Ia mampu membantu majikan di Malaysia memperkasakan pekerja mereka untuk memiliki rumah idaman masing-masing.
“Majikan boleh menggunakan program ini untuk mendorong dan memberi ganjaran kepada pekerja mereka yang layak,” katanya.
Menurutnya, faedah program tersebut setara dengan faedah syarikat yang tersenarai dalam Fortune 500, yang akhirnya mewujudkan suasana pekerjaan yang positif serta bermanfaat.

Sementara itu, serentak pada 15 November lalu berlangsung simbolik majlis penyampaian sijil Malaysia Book of Records di ibu pejabat syarikat tersebut di Kota Damansara di sini.
Pelancaran turut diserikan dengan kehadiran Datuk Paduka Maharaja Lela, Istana Negara, Datuk Azuan Effendy, Ketua Eksekutif Skim Pertubuhan Keselamatan Sosial (Perkeso), Datuk Seri Dr. Mohammed Azman Aziz Mohammed, Penasihat HOMEVEST, Datuk Wira Haji Muhammad Faizal Zainol dan tetamu kehormat lain.
“Kami amat berbesar hati kerana HOPE telah diiktiraf oleh pihak yang penting dan relevan dalam industri sebagai sebuah penyelesaian faedah pekerja yang inovatif di Malaysia.
“Dasar dan visi kami ialah untuk membentuk komuniti ‘smart living’ dengan hubungan yang erat,” tambah KY Lim.
Dalam pada itu, Pengarah Eksekutif merangkap Ketua Pegawai Eksekutif Homevest, Datuk Marcus Low berkata, syarikat mereka menjadi pengurusan hartanah yang pertama melancarkan stor rasmi dalam platform e-dagang terkenal, Shopee baru baru ini. – K! ONLINE


Kapten Mohamad Affendi penerima Anugerah Green Endorsement TUDM
Oleh MOHD RIDZAUDDIN ROSLAN

17 November 2021, 2:54 pm
PETALING JAYA- Juruterbang Tentera Udara Diraja Malaysia (TUDM), Kapten Mohamad Affendi Bustamy yang terkorban dalam nahas pesawat Hawk 108 merupakan penerima Anugerah Green Endorsement TUDM pada minggu lalu.
Anugerah itu dikurniakan kepada Allahyarham berikutan kejayaannya membolehkan pesawat berhenti dengan selamat tanpa sebarang kemudaratan.
Berdasarkan laporan di portal rasmi TUDM, Kapten Mohamad Affendi menerima pengiktirafan itu menerusi anugerah inovasi TUDM dan disampaikan pada minggu lalu.
Pengiktirafan itu disampaikan Panglima Tentera Udara, Jeneral Tan Sri Ackbal Abdul Samad di Subang Jaya, Selangor.
Kosmo! sebelum ini melaporkan seorang terbunuh manakala seorang lagi cedera selepas pesawat jenis Hawk 108 TUDM terhempas di Pangkalan Udara Butterworth kira-kira pukul 10 malam semalam.
Dalam nahas itu, Mejar Mohd Fareez Omar kini menerima rawatan di Hospital Seberang Jaya (HSJ) dan dilaporkan dalam keadaan selamat dan stabil. -K! ONLINE


Pekerja pusat cuci kereta ketua sindiket edar dadah
Oleh SAFINA RAMLI

17 November 2021, 2:40 pm
GEORGE TOWN – Seorang pekerja pusat cuci kereta yang dipercayai bertindak sebagai ketua sindiket pengedaran dadah di negeri ini ditahan polis di Seberang Jaya, Seberang Perai dekat sini, Ahad lalu.
Dalam serbuan kira-kira dua jam bermula pukul 12 tengah hari itu, polis turut merampas pelbagai jenis dadah seberat lebih 27 kilogram (kg) termasuklah ganja, syabu, heroin base dan lain-lain bernilai kira-kira RM146,774.
Ketua Jabatan Siasatan Jenayah Narkotik (JSJN) negeri, Asisten Komisioner Mustafa Kamal Gani Abdullah berkata, suspek lelaki warga tempatan berusia 37 tahun tersebut yang dipercayai terlibat dengan aktiviti pengedaran dadah jenis ganja, syabu dan heroin untuk pasaran tempatan berjaya ditahan di kawasan tempat letak kereta.
Katanya, ketika ditahan polis turut merampas dadah jenis ganja seberat 6.4 kg yang dianggarkan bernilai RM15,000 yang disimpan dalam sebuah kereta jenis Perodua Myvi.
“Susulan penangkapan suspek, polis menyerbu sebuah rumah yang disewa suspek di kawasan flat kos rendah di Seberang Jaya.
“Di rumah ini, polis menemui 12 ketulan ganja seberat 12.4 kilogram, tiga paket syabu (1.8 kg), satu ketulan heroin base (375 gram) dan serbuk kafein (6.6 kg) di mana nilai keseluruhan rampasan ini dianggarkan bernilai RM146,774,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.

Menurut beliau, suspek dipercayai bergiat aktif mengedar dadah sejak awal Jun lalu dan dipercayai memperolen bekalan dadah daripada rangkaian sindiket tempatan. – K! ONLINE


Belanjawan Johor 2022 berlangsung esok
Oleh MOHD SHARKAWI LONDING

17 November 2021, 2:51 pm
JOHOR BAHRU – Belanjawan Johor 2022 yang bakal dibentangkan esok akan memberi tumpuan terhadap usaha memulihkan ekonomi pasca Covid-19 dan mengambil kira kepentingan pelbagai pihak.
Menteri Besar Johor, Datuk Hasni Mohammad berkata, kerajaan negeri sedia maklum mengenai cabaran yang dihadapi rakyat ekoran ketidaktentuan ekonomi akibat pandemik Covid-19 yang melanda sejak dua tahun lalu.
“Ancaman Covid-19 yang kini beransur pulih bukanlah bererti bahawa ekonomi kita turut pulih sepenuhnya, tentunya tidak. Sesi libat urus ini bertujuan untuk berbincang bersama-sama kepimpinan daerah bagi menghasilkan bajet sempurna dan bersifat menyeluruh.
“Apa yang kita akan lakukan dalam usaha membantu rakyat adalah dengan memastikan pemulihan ekonomi, khususnya memperkasakan industri kecil dan sederhana (IKS) dengan memperbanyakkan pinjaman untuk mereka memulakan perniagaan.
“Selain itu, kita akan memastikan rakyat yang kehilangan pekerjaan diberi peluang dengan menyediakan pelbagai kemahiran ‘upskilling’ dan ‘reskilling’ supaya mereka boleh bekerja, sekali gus membolehkan ekonomi dijana semula,” katanya.-K! ONLINE


Jenazah Kapten Mohamad Affendi selesai dibedah siasat
Oleh MOHD SYALMIZI HAMID

17 November 2021, 3:05 pm
SEBERANG PERAI – Jenazah juruterbang Tentera Udara Diraja Malaysia (TUDM) yang terkorban dalam kejadian pesawat terhempas di Pangkalan Udara Butterworth di sini malam tadi selesai dibedah siasat hari ini.
Proses bedah siasat jenazah Kapten Mohamad Affendi Bustamy, 31, dibuat di Unit Forensik Hospital Seberang Jaya (HSJ) di sini bermula kira-kira pukul 9 pagi tadi dan dibawa keluar dengan van jenazah kira-kira pukul 2 petang.
Difahamkan jenazah akan dikebumikan di kampung halamannya di Bandar Muadzam Shah, Pahang.
Terdahulu, Kosmo! Online melaporkan Mohamad Affendi meninggal dunia manakala, Mejar Mohd Fareez Omar yang cedera dikejarkan ke HSJ selepas pesawat Hawk 108 terhempas berdekatan landasan Pangkalan Udara Butterworth di sini pada pukul 10.07 malam tadi. – K! ONLINE


Ayash senyum pada siapa tu sayang – Shuib
Oleh MOHD. HAIKAL ISA

17 November 2021, 1:52 pm
PETALING JAYA – Sekeping foto dimuat naik pelawak dan usahawan, Shuib yang menyaksikan anak bongsunya, Ayash Affan sepertinya tersenyum ke ‘satu arah’ membuatkan ramai sebak hati.
Shuib atau nama lengkapnya, Shahmira Muhamad, 37, menulis kapsyen pada foto tersebut: “Ayash senyum dekat siapa tu sebelah daddy sayang. Alhamdulillah, syukur Ya Allah.
“Allah maha tahu di atas segala-galanya. Amin Ya Robbal Alamin.”
Menerusi ruangan komen yang rata-ratanya ditinggalkan netizen, ramai yang menyatakan bahawa Ayash sedang tersenyum ke arah ibunya, Allahyarham Siti Sarah Raissuddin.
“Senyum dekat ibu,” tulis seorang netizen dalam ruangan komen entri yang dimuat naik Shuib.
“Ibu tengah senyum dekat Ayash tu. Geram tengok Ayash comel sangat. Membesar dengan sihat ya sayang,” coret seorang netizen lain pada entri yang sama.

Lebih membuat rasa sebak terus bersarang dalam jiwa ramai, seorang pengguna Facebook, Bunga Querida bertindak menyunting foto yang dimuat naik Shuib yang memperlihatkan Ayash sedang tersenyum ke arah Allahyarham ibunya.
“Terbaca post (hantaran status) Shuib tadi. Allah, sebak rasa.
“Anakku, jangan bersedih meski tadi ibu memeluk dirimu sejenak saja, karena yang perlu kamu tahun, hati ibu memelukmu selamanya.
“Foto ini saya edit dari yang asal. Sebak pula tengok balik,” tulis pengguna Facebook berkenaan seraya menyertakan beberapa keping foto yang telah disuntingnya Ayash sedang tersenyum ke arah Allahyarham ibunya.
Malam tadi, majlis aqiqah, cukur jambul dan tahnik Ayash Affan telah diadakan yang disempurnakan Ustaz Tarmizi Abdul Rahman di kediaman Shuib di Puchong, Selangor. Pada majlis sama, turut diadakan majlis tahlil 100 hari untuk Allahyarham Siti Sarah. – K! ONLINE


Skuad hoki remaja bawa semangat pejuang
Oleh MUHAMMAD ZUHAILY BADLISHAH

17 November 2021, 2:00 pm
KUALA LUMPUR – Barisan pemain skuad hoki remaja lelaki negara tetap tidak patah semangat untuk memberikan prestasi terbaik pada Piala Dunia Hoki Remaja 2021 bermula 24 November ini meskipun terpaksa menempuhi perjalanan panjang selama 46 jam ke Bhubaneswar, India.
Difahamkan, skuad muda negara terpaksa menghabiskan masa yang lama untuk dua transit bermula 14 jam di Doha dan 18 jam di Chennai sebelum tiba di Bhubaneswar yang merupakan venue kejohanan berprestij dunia tersebut.
Bagaimanapun, pengurus pasukan, I.Vikneswaran tidak mahu menganggapnya sebagai alasan kerana percaya anak-anak buahnya mempunyai kekuatan mental yang tinggi untuk mengharungi cabaran tersebut.
“Ini adalah laluan terbaik yang kita boleh dapat disebabkan situasi pandemik Covid-19. Pasukan terpaksa mengambil perjalanan ini yang tidak dapat dielakkan.
“Perjalanan panjang sememangnya memainkan peranan tetapi kita tiada pilihan. Kita tak boleh nak salahkan sesiapa.
“Namun, mood pemain sentiasa positif. Pemain-pemain ini baka lain sedikit, mereka semua mempunyai semangat pejuang dan berani untuk ambil cabaran,” katanya.

Pada saingan kali ini, Young Tigers yang berlepas dari Lapangan Terbang Antarabangsa Kuala Lumpur (KLIA) semalam, diundi dalam Kumpulan A bersama naib juara edisi 2016, Belgium, Chile dan Afrika Selatan.
Situasi itu tidak menggentarkan Konfederasi Hoki Malaysia (MHC) yang tetap menyasarkan skuad bimbingan Wallace Tan tersebut untuk muncul dua pasukan terbaik Kumpulan A sekali gus mara ke peringkat suku akhir.
Bagi Vikneswaran, beliau optimis anak-anak buahnya mampu menghadapi cabaran tiga lawan tersebut selepas menimba pengalaman berharga daripada Siri Jelajah United Kingdom (UK) yang diatur MHC sebelum ini.
“Pasukan kita tiada rehat dan sentiasa berlatih selepas pulang daripada UK. Kita ambil iktibar dan pengajaran untuk kita sentiasa perbaiki percaturan di atas padang nanti.
“Generasi pemain sekarang berlainan dan memiliki eleman yang bagus buat pasukan. Mereka berani dan tak takut untuk menentang mana-mana lawan selain mempunyai karakter serta sikap yang baik buat pasukan,” jelas Vikneswaran. – K! ONLINE


Rangkaian 5G bakal bermula Disember nanti
Oleh MOHD RASDAN AHMAD

17 November 2021, 2:59 pm
PETALING JAYA – Kementerian Komunikasi dan Multimedia memaklumkan ketersediaan rangkaian 5G akan tercapai secara berperingkat bermula pada penghujung tahun ini ia iaitu pada Disember nanti.
Menterinya, Tan Sri Annuar Musa berkata, rangkaian tersebut akan dilakukan secara berperingkat dengan dimulakan di Putrajaya, Cyberjaya dan seterusnya di ibu kota Kuala Lumpur.
“Rangkaian 5G ini akan diperluaskan ke kawasan-kawasan lain bermula 2022. Kerja-kerja pemasangan juga telah dilakukan sejak September lalu.
“Kerajaan juga mensasarkan untuk melipatgandakan kadar penggunaan rangkaian 5G untuk mencapai kawasan 80 peratus berpenduduk dalam tempoh tiga tahun menjelang 2024,” katanya ketika sesi jawab lisan di Dewan Rakyat hari ini.
Tambahnya lagi, jika dibandingkan sebelum ini,syarikat telekomunikasi mengambil masa selama hampir lapan tahun untuk mencapai liputan 80 peratus bagi penyediaan rangkaiaan 3G dan 4G.
“Kini kerajaan bertekat untuk hanya mengambil masa selama tiga tahun bagi capaian 80 peratus rangkaian 5G di seluruh negara,” jelasnya. – K! ONLINE


Jeritan jiran selamatkan nyawa 30 penduduk
Oleh ROSLIZA MOHAMED

17 November 2021, 2:48 pm
KOTA BHARU – Jeritan beberapa orang jiran berjaya menyelamatkan nyawa seramai 30 penduduk dalam kebakaran melibatkan sembilan buah rumah di Lorong Nik Pa, Jalan Sultanah Zainab di sini hari ini.
Dalam kejadian pada pukul 2.50 pagi itu, kesemua mangsa daripada tujuh buah keluarga yang terlibat dalam kebakaran tersebut selamat dan tidak mengalami sebarang kecederaan.
Salah seorang mangsa, Mohd. Yusof Kamaruzaman,31, berkata, dia menyedari kebakaran berlaku di rumahnya selepas terdengar jeritan semasa tidur daripada ahli keluarga yang tinggal berhampiran rumahnya yang menyuruh dia, isteri dan dua anak menyelamatkan diri.
Menurutnya, mereka sekeluarga yang sedang tidur terus bangun bergegas keluar sebelum melihat api sedang membakar bahagian belakang rumahnya.
“Kami sekeluarga kini tinggal sehelai sepinggang apabila saya langsung tidak sempat menyelamatkan harta benda di dalam rumah termasuk sebuah motosikal,” katanya ketika ditemui Kosmo! di lokasi kejadian hari ini.
Sementara itu, Ketua Cawangan Bahagian Penyiasatan Kebakaran Jabatan Bomba Dan Penyelamat Kelantan, Penguasa Bomba Mohd. Farid Ismail berkata, pihaknya menerima panggilan kecemasan pukul 2.56 pagi sebelum 41 pegawai serta anggota Balai Bomba dan Penyelamat Tunjong, Pengkalan Chepa, Kota Bharu, Pasir Tumboh dan Pengkalan Kubor bergegas ke lokasi kejadian.

“Tiada sebarang halangan yang dihadapi semasa operasi pemadaman kebakaran dijalankan. Tindakan pantas bomba berjaya menyelamatkan beberapa buah rumah yang terletak berhampiran lokasi kejadian daripada turut musnah dalam kebakaran itu.
“Api berjaya dikawal kira-kira sejam kemudian. Punca dan jumlah kerugian yang dialami mangsa masih dalam siasatan,” katanya. – K! ONLINE


Penyokong KL City ‘terjah’ padang
Oleh MUHAMAD ARDIE PUTRA SUHAIMI

18 November 2021, 11:35 pm
KUALA LUMPUR – Puluhan penyokong Kuala Lumpur City (KL City) meraikan kejayaan pasukan melangkah ke pentas separuh akhir Piala Malaysia dengan merempuh masuk ke atas padang selepas tamat aksi suku akhir kedua di Stadium Kuala Lumpur, Cheras sebentar tadi.
Pada aksi tersebut, skuad Warga Kota kendalian Bojan Hodak mempamerkan rentak konsisten untuk melakar kemenangan 1-0 ke atas seteru tradisi, Selangor FC sekali gus meraih keputusan 3-0 secara agregat.
Antara penyokong KL City yang merempuh masuk ke padang ketika meraikan kemenangan. FOTO : SHIDDIEQIIN ZON
Namun, keghairahan luar biasa penyokong tuan rumah untuk masuk ke padang meraikan kemenangan bersama barisan pemain mungkin akan mendatangkan hukuman buat pihak pengurusan.
Ini kerana penganjuran Liga Malaysia masih tertakluk dengan prosedur operasi standard (SOP) yang ketat memandangkan kes pandemik Covid-19 yang masih belum reda ketika ini.
Kemungkinan besar badan pengelola Liga Bola Sepak Malaysia (MFL) akan mengumumkan hukuman yang sesuai buat pasukan KL City dalam masa terdekat. – K! ONLINE


VTL Malaysia-Singapura: 6 kali penerbangan sehari
Oleh MOHD. HUSNI MOHD. NOOR

18 November 2021, 9:27 pm
PUTRAJAYA – Kementerian Pengangkutan (MOT) menetapkan Laluan Perjalanan Vaksinasi (VTL) melalui udara antara Malaysia dan Singapura bermula dari 29 November 2021 membabitkan enam kali penerbangan setiap hari.
MOT menerusi kenyataan akhbar hari ini berkata, enam kali penerbangan itu dikendalikan setiap satu oleh AirAsia, Jetstar Asia, Malaysia Airlines, Malindo Air, Scoot dan Singapore Airlines.
Menurutnya, di bawah VTL, pengembara dari Singapura mesti menggunakan perkhidmatan penerbangan VTL yang ditetapkan antara Lapangan Terbang Changi dan Lapangan Terbang Antarabangsa Kuala Lumpur (KLIA).
“Pengembara tidak perlu memohon kebenaran perjalanan ke Malaysia di bawah VTL kerana kemudahan kemasukan akan diproses semasa ketibaan.
“Dalam hal ini, pengembara VTL juga tidak perlu memohon MyTravelPass daripada Jabatan Imigresen Malaysia (JIM),” katanya.
Katanya, antara syarat lain ditetapkan ialah pengembara mesti telah melengkapkan vaksin Covid-19 yang diiktiraf oleh Kementerian Kesihatan (KKM).

Selain itu, katanya, kanak-kanak berumur di bawah 12 tahun akan layak untuk perjalanan di bawah VTL tanpa perlu menunjukkan bukti vaksinasi tetapi mereka mesti ditemani oleh pengembara yang memenuhi semua syarat untuk masuk ke Malaysia. – K! ONLINE


KL City singkirkan Gergasi Merah
Oleh MUHAMAD ARDIE PUTRA SUHAIMI

18 November 2021, 11:08 pm
KUALA LUMPUR – Pasukan Kuala Lumpur City (KL City) mengesahkan status selaku ‘gergasi’ baharu Lembah Klang selepas menyingkirkan Selangor FC untuk mara ke pentas separuh akhir Piala Malaysia musim ini.
Skuad Warga Kota kendalian Bojan Hodak mempamerkan rentak konsisten untuk melakar kemenangan 1-0 pada aksi suku akhir kedua malam tadi sekali gus meraih keputusan 3-0 secara agregat.
Pada aksi di Stadium Kuala Lumpur, Cheras itu, pasukan tuan rumah terpaksa mempamerkan corak permainan bertahan dengan hanya melakukan serangan balas pantas selepas skuad pelawat melakukan penguasaan bola pada awal saingan.
Namun, kepakaran skuad Gergasi Merah dalam melakukan hantaran pendek nampak sia-sia selepas gagal mempamerkan ancaman yang diharapkan ke kubu KL City meskipun jentera serangan diketuai oleh penyerang kontroversi, Ifedayo Olusegun.
Kedua-dua pasukan saling berbalas serangan tetapi rembatan yang dilakukan sedikit tersasar.
Bersambung pada babak kedua, skuad KL City dilihat lebih bermaya dan berjaya meledak gol awal hasil ledakan pemain import sensasi, Romel Morales pada minit ke-51 selepas menyudahkan hantaran Paulo Josue.

Jaringan tersebut ternyata menaikkan semangat pasukan tuan rumah untuk mengekalkan formula serangan balas pantas ketika skuad kendalian Karsten Neitzel itu kehilangan bola.
Peluang terbaik buat KL City menambah gol hadir menerusi rembatan Fakrul Aiman Sidid menerusi peluang satu lawan satu pada penghujung perlawanan tetapi berjaya diselamatkan oleh penjaga gol Selangor FC, Khairulazhan Khalid.
Keputusan 1-0 kekal sehingga tamat perlawanan sekali gus membawa KL City ke pentas separuh akhir bertemu Melaka United yang dijadualkan berlangsung minggu depan. – K! ONLINE


Hujan lebat, ribut petir di Pulau Pinang dan Pahang
Oleh ALWANI ZAFIRAH

18 November 2021, 10:12 pm
PETALING JAYA – Jabatan Meteorologi Malaysia (MetMalaysia) di laman Facebooknya memaklumkan, Pulau Pinang dan Pahang dijangka mengalami hujan lebat serta ribut petir hingga lewat malam hari ini.
Menurut MetMalaysia, keseluruhan kawasan di Pulau Pinang diramal mengalami cuaca buruk sehingga pukul 11 malam hari ini.
Sementara itu, di Pahang melibatkan kawasan Kuantan, Pekan dan Rompin yang turut diramal mengalami hujan lebat serta ribut petir.
“Keadaan tersebut dijangka berlarutan sehingga pukul 1 pagi,” katanya di sini hari ini. – K! ONLINE


TFC benam Sarawak 4-2 untuk ke separuh akhir Piala Malaysia
Oleh MUHAMMAD RIDUAN MOHD HANAFIAH

18 November 2021, 11:17 pm
SHAH ALAM – Pasukan Terengganu FC (TFC) melangkah ke separuh akhir Piala Malaysia dengan bergaya selepas membenam Sarawak United FC 4-2 pada aksi suku akhir kedua di Stadium UiTM, Shah Alam sebentar tadi.
Kemenangan tersebut memastikan skuad Sang Penyu mara ke pusingan dengan agregat 6-3 selepas skuad kendalian Nafuzi Zain menewaskan Sarawak 2-1 pada suku akhir pertama di Stadium Sultan Mizan Zainal Abidin di Gong Badak, Ahad lalu.
Terengganu bermula garang apabila terlebih dahulu membuka jaringan menerusi gerakan cantik Faiz Nasir sebelum berjaya disudahkan Jordan Mintah pada minit kedua.
Meskipun Sarawak United cuba bangkit namun Terengganu FC menambah derita buat naib juara Liga Perdana tersebut apabila rembatan deras Faisal Halim berjaya meledak gol kedua buat Terengganu pada minit ke-11.
Tersentak dengan keadaan tersebut, Sarawak United cuba mencari peluang namun tandukan Norshahrul Idlan Talaha mudah dibaca penjaga gol, Suhaimi Husin dengan menangkap kemas percubaan itu.
Skuad Penyu yang lebih banyak mendominasi perlawanan tersebut terus selesa apabila rembatan kencang kaki kiri, Faiz Nasir berjaya mengatasi penjaga gol Sarawak, Mohd. Sharbinee Allawee Rami untuk meletakkan Terengganu 3-0 pada penghujung babak pertama.

Sedar kerap diasak, Sarawak dilihat melakukan pertukaran taktikal dan saling berbalas serangan ketika separuh masa kedua perlawanan bermula.
Bagaimanapun, cubaan gerakan Sarawak di barisan depan mudah dipatahkan oleh benteng pertahanan Terengganu FC.
Jordan Mintah dinobatkan sebagai wira apabila meledak gol peribadi kedua pada minit ke-64 sekali gus memastikan Terengganu terus selesa mengemudi perlawanan tersebut.
Sarawak bangkit pada penghujung perlawanan apabila Sandro Da Silva Mendoca berjaya membuka gol pada minit ke-72 sebelum Uche Agba menyumbat gol kedua pada minit ke-89. Bagaimanapun, keputusan 4-2 kekal sehingga wisel penamat. – K! ONLINE.


Melaka tamatkan penantian 38 tahun
Oleh MUHAMMAD HELMEE RAMLI

18 November 2021, 11:13 pm
PETALING JAYA – Selepas 38 tahun menanti, Melaka United akhirnya melayakkan diri ke separuh akhir Piala Malaysia selepas melakar kemenangan 2-1 ke atas Sabah di Stadium Hang Jebat sebentar tadi.
Menerusi kemenangan itu, skuad Sang Kancil memastikan mereka melangkah ke pentas separuh akhir dengan agregat 3-1 apabila turut menewaskan Sabah 1-0 pada pertemuan di Stadium Likas, Kota Kinabalu sebelum ini.
Skuad kendalian Zainal Abidin Hassan itu sepatutnya mampu untuk melakar kemenangan lebih besar pada perlawanan tersebut kerana mencipta banyak peluang menjaringkan gol, namun gagal dimanfaatkan sebaiknya.
Bagaimanapun, dua gol yang diperoleh menerusi pemain import, Adriano dan Sony Norde sudah cukup bagi memastikan Melaka menamatkan penantian untuk mara ke separuh akhir buat kali pertama sejak 1983.
Sementara itu, Sabah memperoleh gol saguhati menerusi jaringan yang dilakukan Risto Mitrevski selepas dia menyempurnakan sepakan penalti pada penghujung perlawanan.
Melaka jelas merupakan pasukan yang berhak untuk melangkah ke pentas separuh akhir selepas mendominasi sepenuhnya perlawanan tersebut menerusi gerakan-gerakan berbahaya yang dilakukan.

Menanti Melaka di separuh akhir nanti adalah juara tiga kali Piala Malaysia, Kuala Lumpur City yang mara selepas menewaskan Selangor menerusi keputusan agregat 3-0.
Melaka dan Kuala Lumpur akan membuat perhitungan pada separuh akhir pertama yang dijadualkan berlangsung Isnin ini sebelum mengharungi aksi timbal balik 26 November depan.-K! ONLINE


Gol tunggal Arif Aiman buat Lang Merah menangis
Oleh MOHAMAD FAIZAL HASHIM

18 November 2021, 11:30 pm
ISKANDAR PUTERI – Bintang muda Johor Darul Ta’zim (JDT), Arif Aiman Mohd. Hanapi muncul wira pasukan setelah jaringan tunggalnya memastikan penyandang juara Piala Malaysia mara ke pusingan separuh akhir menewaskan Kedah Darul Aman FC (KDA FC) 1-0 pada aksi suku akhir kedua, malam tadi.
Beraksi di laman sendiri, JDT terus memberi tekanan kepada pasukan lawan dalam membawa misi memburu gol awal bagi memberikan kelebihan buat pasukan.
Peluang pertama hadir pada minit ketiga menerusi sepakan sepakan bebas Leandro Velazquez namun hantarannya itu gagal disambut oleh Mauricio Dos Santos dan Guilherme De Paula.
Pada minit kesembilan, gerakan yang diilhamkan Arif Aiman mencari Nazmi Faiz Mansor sebelum melorongkan bola kepada De Paula namun rembatan pemain naturalisasi itu jauh meliar.
Pertahanan ampuh skuad Lang Merah menyaksikan tidak banyak aksi menarik dapat diperkatakan dalam 30 minit pertama biarpun JDT mendominasi permainan tersebut.
Lima minit sebelum tamat separuh masa pertama, JDT akhirnya berjaya memecahkan kebuntuan menerusi jaringan Arif Aiman menewaskan Shahril pada minit ke-40 setelah mendapat umpanan cantik Leandro.

De Paula hampir menambah jaringan buat juara bertahan Piala Malaysia itu namun percubaannya dari jarak dekat dinafikan oleh Shahril dengan menguis keluar percubaan berbahaya itu. – K! ONLINE


Wayang Sakti, eksperimentasi wayang kulit sinematik
Oleh HANISAH SELAMAT

18 November 2021, 10:50 pm
PETALING JAYA – Pernahkah khalayak menyaksikan sebuah persembahan wayang kulit konvensional? Jika jawapannya pernah, bagaimana pula dengan wayang kulit yang digabungkan dengan permainan animasi, multimedia dan ‘motion capture’?
Tertanya-tanya tentang bentuk dan konsepnya, persembahan penuh kreativiti wayang kulit Kelantan tersebut dapat disaksikan menerusi Wayang Sakti sentuhan Mohd Kamarulzaman Taib atau Che Kem yang akan dipentaskan di Istana Budaya bermula 19 November (malam esok) hingga 20 November ini.
Seni persembahan tradisional bersama suntikan pembaharuan berkonsepkan sinematik menerusi elemen teater menerusi Wayang Sakti tentunya bakal memberikan impak buat peminat seni khususnya generasi muda.
CHE KEM (kanan) yakin, penonton yang menyaksikan Wayang Sakti tidak akan kecewa dengan konsep persembahan wayang kulit eksperimental tersebut.
Che Kem berkata, Wayang Sakti menjadi naskah eksperimentasi berani yang membawa pembaharuan dalam persembahan wayang kulit tradisional bersama iringan Orkestra Tradisional Malaysia (OTM).
“Persembahan yang diadakan pada Jumaat dan Sabtu itu nanti pastinya cukup istimewa dengan gabungan pelbagai elemen yang menghidupkan penceritaan namun tetap mengekalkan nilai estetik karya seni kebanggaan kita ini.
“Pementasan Wayang Sakti akan menggunakan konsep sinematik yang menggabungkan teknologi ‘virtual reality’ dan ‘motion capture’ bertujuan memberi impak luar biasa setanding dengan peredaran semasa,” katanya.

Dalam persembahan yang bermula pada pukul 8.30 malam itu, kata Che Kem, Mohd Suhaimi Ibrahim menggalas tanggungjawab sebagai Tok Dalang, Sakti Kenchana dan beberapa watak lain, manakala Zamzuriah Zahari membawa karektor Puteri Rakna Dewi.
Watak Jin Hitam Sangduja pula digalas Kamarul Baisah Hussin selain penampilan Tengku Iefizulasyrifie Putra selaku Kera Belira Indera, Rudy De Luna (Sakti Kenchana) serta dibantu penampilan Artis Budaya Istana Budaya.
WAYANG Sakti turut diiringi ensemble wayang kulit Kelantan dan Orkestra Tradisional Malaysia (OTM), satu pembaharuan dalam persembahan wayang tradisional.
Wayang: Sakti berkisar penggembaraan Putera Sakti Kenchana dan Puteri Rakna Dewi di atas Jong Suluk menuju pulang ke negeri Petala Timur.
Sebelum berangkat, ayahandanya, Raja Besar berpesan supaya mereka berhati-hati apabila melalui kawasan Teluk Mati Angin Pulau Mati Anak.
Malangnya semasa jong menyusur ke perairan itu, Putera Sakti Kenchana beradu, seluruh jong telah dijampi oleh Jin Hitam Sangduja.
Puteri Rakna Dewi telah diculik jin dan dibawa ke Gua Singa Malim namun perbuatan jahat jin tersebut dapat dilihat Sang Kera Belira Indera.
Che Kem yakin mereka yang datang menonton “Wayang: Sakti” tidak akan pulang kecewa kerana ia berusaha memenuhi hasrat penonton terutama generasi muda.

“Diharapkan ‘Wayang: Sakti’ ditonton oleh generasi baru kerana pembikinan ini cuba mengisi penontonan hari ini.

“Ini adalah sebuah eksperimentasi tradisional yang perlu disahut oleh generasi muda dan khalayak baru untuk mendekati kesenian tradisional.

“Saya yakin siapa yang datang tidak akan kecewa,” katanya lagi.
Bagi yang ingin membuat tempahan, tiket pementasan yang bermula pada harga RM20 hingga RM80 boleh didapati di laman web rasmi Istana Budaya.
Selain Wayang Sakti, Istana Budaya juga akan mementaskan Gema Gangsa pada hujung minggu berikutnya iaitu 27 dan 28 November pada masa dan lokasi sama.
Program gabungan pemuzik OTM dan kumpulan Asuhan Seni Istana Budaya tersebut menampilkan konsep gamelan Melayu tradisional dan kontemporari dengan gubahan muzik baharu.
Tetamu jemputan untuk Gema Gangsa adalah tokoh gamelan, Wan Salmah Wan Sulaiman dan Hamzah Abd. Hamid, penyanyi terkemuka tanah air Ella, penggiat teater Naqiu dan Amirah Murshidah Nor Azman daripada kumpulan Asuhan Seni. – K! ONLINE


Bapa kongsi kejadian anak lemas
Oleh KOSMO!

18 November 2021, 9:34 pm
PETALING JAYA – Seorang bapa berdepan detik cemas hampir kehilangan anaknya apabila kanak-kanak itu lemas di dalam kolam renang yang dipasang di pekarangan rumah mereka.
Melalui perkongsian di Facebook lelaki itu yang dikenali sebagai Abdul Rahim, kejadian itu berlaku kira-kira pukul 3.20 petang semalam sewaktu anak bongsunya sedang bermain seorang diri berhampiran kolam tersebut.
“Ini video dan kronologi apa yang berlaku kepada keluarga kami dalam tempoh 24 jam yang lepas, harap jadi iktibar kepada ibu bapa yang lain.
“Pukul 3.20 petang anak bongsu kami lemas dalam kolam ketika bermain. Dia telah ambil kerusi dari belakang rumah dan panjat penghadang,” katanya.
Menurutnya, kolam itu dipasang di pekarangan kediaman tersebut bagi tujuan mengajar anak-anaknya pengetahuan berenang dan apungkan badan dalam air ketika kecemasan.
Bagaimanapun, hanya dua orang anaknya mempunyai kemahiran tersebut manakala mangsa masih sedang mempelajari teknik itu.

Abdul Rahim berkata, tindakan pantas abang kepada kanak-kanak itu memaklumkan mengenai kejadian tersebut berjaya menyelamatkan nyawa anak bongsunya itu.
“Isteri saya, seorang bekas jururawat di Pusat Perubatan Universiti Malaya (PPUM), dengan tenang melakukan bantuan pernafasan CPR ke atas anaknya sendiri yang sudah tidak bergerak ketika itu.
“Badannya sudah keras dan membulat semasa CPR, tiada respon apa-apa langsung. Memang dah terasa seperti kehilangan anak kami masa itu. Alhamdulillah, dengan izin Allah S.W.T setelah lakukan CPR dengan sabar sambil memanggil-manggil nama anak kami tanpa mengalah, anak kami kemudian merengek dengan perlahan,” tambahnya.
Menurut Abdul Rahim, anak bongsunya itu kemudian dibawa ke hospital untuk mendapat rawatan dan kini sedang berada dalam keadaan stabil.
“Kami jadikan ini pengajaran dan pengalaman betapa pentingnya pengetahuan CPR. Tanpa tindakan pantas isteri saya semalam, kami mungkin kehilangan anak kami selama-lamanya dan menghabiskan baki usia kami dengan penyesalan yang tak berkesudahan. Tak dapat malah tak sanggup kami bayangkan.
“Kami juga jadikan ini pengajaran kepada kami yang mana setinggi mana penghadang sekalipun, anak tetap boleh ambil kerusi dan panjat. Pengawasan maksima ke atas anak-anak sentiasa diperlukan,” ujarnya. – K! ONLINE


Perkeso anjur program hargai pengamal media
Oleh ALWANI ZAFIRAH dan HARRITH HISHAM

18 November 2021, 11:23 pm
KUALA LUMPUR – Sembilan anugerah dipertandingkan di malam Anugerah Media PERKESO 2021 anjuran Pertubuhan Keselamatan Sosial (Perkeso) dengan kerjasama Malaysian Press Institute (MPI).
Ketua Eksekutif Perkeso, Datuk Seri Dr. Mohammad Azman Aziz Mohammed berkata, anugerah ini diadakan bagi menghargai serta mengiktiraf sumbangan dan jasa pengamal media tempatan yang telah banyak membantu dalam mendidik dan meningkatkan kesedaran orang awam mengenai perlindungan keselamatan sosial di bawah Perkeso.
“Bertemakan ‘Prihatin Lima Dekad dan Selamanya’, anugerah ini memberi penghormatan kepada pengamal media melalui laporan yang disediakan dengan hadiah keseluruhan wang tunai RM24,000 untuk dimenangi oleh peserta, selain trofi,” katanya dalam ucapan di malam Anugerah Media 2021 sebentar tadi.
Tambah beliau, industri media merupakan antara tulang belakang yang kuat dalam membantu memperkenalkan Perkeso kepada masyarakat melalui info dan berita yang disampaikan menerusi pelbagai platform sama ada media cetak, media elektronik serta media digital. – K! ONLINE


Jangan buat spekulasi kematian Dr. Chai
Oleh NUR HUDA MUSA

18 November 2021, 7:22 pm
PETALING JAYA – Orang ramai diminta untuk tidak membuat spekulasi mengenai kematian Ketua Penolong Pengarah Kanan Ibu Pejabat Kementerian Kesihatan (KKM), Dr. Chai Koh Meow yang meninggal dunia semalam.
Ketua Pengarah Kesihatan, Tan Sri Dr. Noor Hisham Abdullah berkata, siasatan mengenai punca kematian mendiang masih berjalan dan semua pihak diminta untuk menghormati privasi keluarga mendiang.
“Salam takziah diucapkan buat seluruh ahli keluarga mendiang Dr. Chai Koh Meow atas pemergian beliau pada 17 November 2021.
“Dr. Chai merupakan seorang Ketua Penolong Pengarah Kanan di Ibu Pejabat Kementerian Kesihatan Malaysia yang amat disenangi oleh rakan-rakan sekerja, masyarakat setempat dan komuniti perubatan tradisional dan komplementari,” katanya dalam satu hantaran di Facebooknya tadi.
Noor Hisham berkata, mendiang telah melengkapkan dos vaksinasi penggalak Covid-19 pada 9 November 2021 dan tidak melaporkan apa-apa kesan sampingan luar biasa setelah mendapat vaksinasi tersebut.
“Malahan beliau telah hadir bekerja dan bertugas seperti biasa sehingga 16 November 2021.

“Adalah dimaklumkan bahawa siasatan mengenai punca kematian mendiang masih berjalan. KKM memohon agar mana-mana pihak tidak membuat spekulasi mengenai kes beliau sehingga keputusan bedah siasat rasmi diperolehi. KKM juga memohon masyarakat umum menghormati privasi keluarga mendiang,” ujarnya.
Terdahulu, Koh Meow dilaporkan meninggal dunia ketika sedang tidur di kediamannya semalam.
Berita mengenai kematian Koh Meow yang dilaporkan oleh media tempatan hari ini mendapat pelbagai komen daripada pengguna media sosial yang mengaitkan kematian mendiang adalah berpunca daripada vaksin Covid-19. – K! ONLINE


Wanita ditinggal kekasih kerana tidak makan pecal
Oleh KOSMO!

18 November 2021, 8:00 pm
JAKARTA – Seorang wanita yang tidak memakan pecal terpaksa akur apabila ia menjadi punca dia ditinggalkan teman lelakinya, lapor laman berita Suara.com.
Pecal merupakan sejenis makanan yang diperbuat daripada campuran beberapa jenis sayuran dan kuah kacang.
Wanita tersebut berkongsi kisah sedih itu menerusi satu hantaran video di akaun TikTok miliknya iaitu @ayyanayiyi.
“Saya ditinggalkan kerana enggan makan pecal,” kata wanita itu dalam video yang dimuat naik.
Katanya, bekas teman lelakinya sebelum ini meminta dia untuk menemani lelaki itu memakan menu nasi pecal.
Wanita itu bagaimanapun memberitahu lelaki tersebut bahawa dia tidak suka makan pecal.  Namun, bekas teman lelakinya itu tetap berkeras mengajaknya makan.

Pecal merupakan makanan gabungan daripada beberapa jenis sayuran dan dimakan bersama kuah kacang. – Rasa.my
Selepas ajakannya berterus-terusan ditolak, bekas teman lelakinya itu membuat keputusan untuk memutuskan hubungan mereka kerana menyifatkan wanita tersebut ‘tidak boleh diajak hidup susah’ akibat enggan makan pecal.
Netizen yang menonton video tersebut kemudian membanjiri ruangan komen dengan pelbagai pendapat.
“Makan pecal bermaksud boleh diajak hidup susah? Adakah pecal merupakan makanan orang susah?” soal seorang netizen.
“Saya tidak boleh terima apabila pecal disamakan dengan makanan orang susah,” komen netizen lain. – AGENSI


Sembilan kluster baharu dilaporkan
Oleh SITI A'ISYAH SUKAIMI

18 November 2021, 7:46 pm
PUTRAJAYA – Sembilan kluster baharu dilaporkan hari ini, menjadikan kluster aktif setakat ini sebanyak 246 kluster.
Ketua Pengarah Kesihatan, Tan Sri Dr. Noor Hisham Abdullah berkata, kes harian pula merekodkan sebanyak 6,380 kes termasuk 28 kes import, menjadikan jumlah kes Covid-19 sebanyak 2,569,533 kes.
“Daripada kes harian tersebut, 98 kes (1.5 peratus) adalah kategori tiga, empat dan lima serta 6,282 kes (98.5 peratus) lagi kategori satu dan dua.
“Kes sembuh merekodkan sebanyak 5,760 kes dengan jumlah kes sembuh sepenuhnya daripada Covid-19 sebanyak 2,472,283 kes,” katanya dalam satu kenyataan akhbar di sini hari ini.
Tambah beliau, terdapat 541 kes dirawat di Unit Rawatan Rapi dan 263 kes memerlukan bantuan pernafasan.
Pada masa sama, beliau berkata, Kementerian Kesihatan, sebanyak 88 lagi kes baharu varian dilaporkan melibatkan Variant of Concern (VOC) varian Delta (B.1.617.2) yang dikesan di 10 negeri.

Ia dikenal pasti oleh Faculty of Medicine (FOM-UM) dengan 65 kes manakala, UKM Medical Molecular Biology Institute (UMBI-UKM) dengan 23 kes dikesan di Selangor (19), Perak (17), Negeri Sembilan (13), Johor (9), Kelantan (8), Kedah (7), Terengganu (6), Perlis (4), Kuala Lumpur (3) dan Melaka (2).- K! ONLINE


Perodua Kancil dipandu lawan arus
Oleh ISWAN SHAFIQ ISA

18 November 2021, 7:35 pm
SEBERANG PERAI – Sebuah kereta jenis Perodua Kancil dikesan dipandu secara melawan arus berhampiran kawasan Plaza Tol Juru di Lebuh Raya Utara-Selatan arah utara dekat Bukit Mertajam di sini menerusi satu video yang tular di media sosial.
Ketua Polis Daerah Seberang Perai Tengah, Asisten Komisioner Shafee Abdul Samad berkata, siasatan polis mendapati kejadian itu berlaku kira-kira pukul 8.17 pagi semalam.
Katanya, rakaman video berdurasi tiga minit itu ditularkan menerusi satu laman sosial Facebook kira-kira pukul 9.05 pagi tadi.
“Rakaman itu menunjukkan kereta tersebut dipandu secara melawan arus bermula pada minit pertama.
“Siasatan masih diteruskan untuk mengesan pemandu kereta tersebut dan polis memohon pengguna lebuh raya yang menyaksikan kejadian itu supaya tampil untuk membantu siasatan,” katanya dalam satu kenyataan hari ini.
Beliau berkata, orang awam boleh menghubungi Pegawai Penyiasat Trafik, Inspektor Ami Syuqri di talian 013-4194072 atau 04-5382222 bagi membantu siasatan.

Kes itu disiasat di bawah Seksyen 42(1) Akta Pengangkutan Jalan 1987. – K! ONLINE


Tarikh nikah Nora Ariffin dah dekat
Oleh NOR SHAFAWATI YUP

18 November 2021, 7:10 pm
SEREMBAN – Selepas lima tahun kematian suami, penyanyi terkenal, Datuk Nora Ariffin mengakui bakal mengakhiri zaman solonya selewat-lewatnya hujung tahun ini.
Nora atau nama sebenarnya Wan Noraafiza Datuk Ariffin berkata, lelaki istimewa yang berjaya membuka pintu hatinya untuk kembali bergelar isteri tu merupakan seorang pendidik.
Bagaimanapun, penyanyi berusia 48 tahun itu belum bersedia mendedahkan identiti mahu tarikh hari bahagianya. Perkara tersebut hanya akan diumumkan apabila tiba waktu yang tepat.
“Insya-Allah dalam masa terdekat (akan berkahwin) dalam tahun ini, benda baik buat apa nak sorok. Doakan yang baik-baik, benda baik tak perlu dilambatkan dan perlu dipercepatkan.
“Bila masa sesuai saya akan beritahu. Tunggulah nanti. Alhamdulillah, anak-anak okey. Mereka berlapang dada menerima dengan hati terbuka,” katanya ketika ditemui Kosmo! usai menandatangani Memorandum Persefahaman (MoU) kerjasama dengan Yayasan Sofa Negeri Sembilan.
Balu komposer terkenal, Allahyarham Johan Nawawi itu memberitahu, selepas melalui pelbagai fasa ujian dalam kehidupannya, mereka sekeluarga kini mahu mengecapi bahagia dan mahukan kehidupan berkeluarga yang lengkap.

“Kita pun bukan budak-budak muda, banyak benda perlu dipertimbangkan dan lebih memikirkan masa depan,” katanya
Bercerita mengenai calon bakal suaminya, Nora memberitahu dia mengenali lelaki itu ketika pandemik Covid-19.
Jelasnya, lelaki yang berjaya mencuri hatinya itu juga bukan orang politik dan kemungkinan seorang pendidik.
Terdahulu, penyanyi yang terkenal dengan lagu Persimpangan Dilema itu pernah dihebohkan mempunyai hubungan seorang ahli politik dan sudah bernikah di selatan Thailand, namun ternyata semuanya sekadar gosip apabila Nora sendiri membuka mulut menafikan khabar angin tersebut.
Bercakap tentang perkembangan seninya, Nora yang kini kembali aktif bakal tampil dengan sebuah lagu baharu tahun depan.
“Konsep lagu masih dalam perbincangan. Kita tak mahu terburu-buru, lagi pun kita baru nak ‘recover’ balik.
“Tapi lebih ke arah kebaikan. Lagu berunsur dakwah tak semestinya lagu ketuhanan. Saya dah penat nak sedih-sedih,” katanya. – K! ONLINE


Demi dendam, lelaki sebar video bogel bekas kekasih
Oleh KOSMO!

18 November 2021, 9:00 pm
JAKARTA – Gara-gara berdendam selepas hubungan diputuskan teman wanita, seorang lelaki dari wilayah Sulawesi Selatan bertindak menyebarkan rakaman panggilan video seks gadis tersebut kepada orang ramai, lapor program berita Liputan 6 hari ini.
Menurut laporan, lelaki itu menyebarkan dua video seks bekas teman wanitanya yang merupakan pelajar sekolah menengah.
“Sudah hampir sebulan ia (video) tersebar. Gadis itu merupakan pelajar di sebuah sekolah menengah daerah Kajuara.
“Selepas mereka berpisah, bekas teman lelakinya menyebarkan video bogel gadis itu,” kata seorang saksi yang menonton video tersebut.
Sementara itu, polis wilayah Bone memaklumkan bahawa pihaknya telah menahan suspek yang menyebarkan video itu.
“Selepas menerima laporan daripada ibu bapa remaja perempuan itu, kami menahan suspek iaitu bekas kekasih gadis tersebut,” kata Ketua Unit Siasatan Jenayah Polis Bone, Asisten Komisioner Polis Benny Pornika. – Agensi


Pupuk kerjasama manfaat potensi negara Lautan Hindi
Oleh AMREE AHMAD

18 November 2021, 7:40 pm
PUTRAJAYA – Kesemua negara anggota Persatuan Lingkaran Lautan Hindi (IORA) wajar terus memupuk kerjasama yang lebih mantap dan mampu meraih hasil kukuh jangka panjang.
Perkara tersebut disuarakan Menteri Luar, Datuk Saifuddin Abdullah ketika berucap mewakili negara pada Mesyuarat Peringkat Menteri Majlis IORA Ke-21 secara maya lewat semalam.
“Dengan pemupukan kerjasama erat, ia sekali gus mampu menzahirkan potensi sebenar semua negara rantau ini dalam mencipta perkongsian matlamat dan kemakmuran,” katanya.
Menurut kenyataan Wisma Putra di sini hari ini, Bangladesh menjadi tuan rumah berkenaan dengan mesyuarat peringkat menteri sudah berlangsung sejak Isnin lalu sehingga semalam.
Malaysia menganggotai IORA sejak ia mula ditubuhkan secara rasmi pada 1997 lalu dengan disertai 23 buah negara yang meliputi sepanjang lautan tersebut dari benua Asia dan Afrika.
Persidangan kali ini yang bertemakan ‘Memanfaatkan peluang Lautan Hindi secara mampan demi pembangunan inklusif turut mengeluarkan deklarasi bersama Dhaka Communique. – K! ONLINE


Penghantar makanan tolong kempen calon PRN
Oleh DIYANATUL ATIQAH ZAKARYA

18 November 2021, 7:29 pm
MELAKA – Penghantar makanan di negeri ini tidak sangka pelaksanaan Pilihan Raya Negeri (PRN) menjadi salah satu sumber rezeki apabila ada calon yang menjadikan motosikal mereka sebagai jentera kempen.
Muhammad Aqil Aqmar Mohd. Ishar, 19, berkata, itu adalah kali pertama motosikalnya digunakan sebagai penghubung antara calon dengan rakyat dalam pilihan raya.
“Saya betul-betul tidak sangka, motosikal kami ini dipilih menjadi salah satu saluran berkempen oleh calon-calon yang bertanding pada PRN Melaka.
“Menurut mereka, kaedah ini diperlukan susulan mematuhi prosedur operasi standard (SOP) ditetapkan Suruhanjaya Pilihan Raya (SPR) yang tidak membenarkan calon berkempen secara terbuka atau menyebabkan orang ramai berhimpun,” katanya ketika ditemui di Duyung di sini.
Sementara itu Abdul Qayyum Mohd Isa, 22, pula menyifatkan penggunaan motosikal rider itu sebagai pengantara merupakan satu kaedah yang kreatif.
“Kita pernah lihat sebelum ini, bus atau teksi akan menjadi ‘papan iklan’, namun di Melaka ini, belum lagi kita lihat motosikal rider digunakan oleh mana-mana pihak untuk tujuan komersial.

“Jadi, saya kira kaedah yang digunakan oleh calon-calon ini memang kreatif, malah lebih efisyen kerana rider ini bergerak di banyak lokasi,” katanya. – K! ONLINE.


Pegawai, anggota bomba perlu bebas Covid-19
Oleh ROSALWANI CHE SOH

18 November 2021, 7:17 pm
KOTA BHARU – Pegawai dan anggota Jabatan Bomba dan Penyelamat (JBPM) yang terlibat dalam pengurusan banjir perlu dipastikan bebas jangkitan Covid-19.
Ketua Pengarah JBPM, Datuk Seri Mohammad Hamdan Wahid berkata, bertugas dalam keadaan pandemik merupakan cabaran besar buat anggota sepanjang musim tengkujuh terutamanya di negeri-negeri Pantai Timur.
Menurutnya, setakat ini, 98 peratus warga JBPM sudah lengkap dua dos vaksin yang kini sedang proses untuk menerima dos penggalak vaksin Covid-19.
“Kita turut menekankan kepentingan mengambil dos penggalak. JBPM sentiasa mengambil berat akan prosedur operasi standard (SOP) sepanjang menjalankan tugas termasuk pemakaian set pakaian pelindung diri.
“Kita turut menghadapi kesulitan untuk berkhidmat ketika banjir terutamanya dalam membantu mangsa di pusat pemindahan sementara, namun semua itu diketepikan demi menggalas tanggungjawab kepada masyarakat,” katanya.- K! ONLINE.


Gantung sepanduk di tengah jalan untuk dedah kecurangan suami
Oleh KOSMO!

18 November 2021, 7:30 pm
LONDON – Seorang isteri yang berang dengan perbuatan curang suaminya bertindak memasang sepanduk di sebatang jalan bagi mendedahkan sikap lelaki itu kepada pengguna jalan raya, lapor akhbar Daily Star semalam.
“Ian curang terhadap isterinya,” demikian tulisan pada sepanduk itu yang diletakkan di jambatan berdekatan Kirkcaldy, Scotland.
Imej sepanduk itu tular di media sosial dengan orang ramai meninggalkan komen terhadap kejadian tersebut.
“Jika anda mencari nama lelaki ini di Facebook, ia berada pada kategori ‘popular kini’,” komen seorang pengguna media sosial.
Sepanduk itu bagaimanapun sudah dialihkan dari jambatan pejalan kaki itu, namun pengguna media sosial mendakwa ada melihatnya di kawasan tersebut. – AGENSI


Lelaki 74 tahun ditahan, pandu Myvi lawan arus
Oleh NIK NUR IZZATUL HAZWANI NIK ADNAN

18 November 2021, 6:48 pm
KEMAMAN – Seorang bekas pemandu lori ditahan polis semalam selepas dikenal pasti sebagai individu yang memandu sebuah Perodua Myvi secara melawan arus di Kilometer 140, Jalan Kuala Terengganu-Kuantan berhampiran Kampung Bukit Kuang di sini.
Ketua Jabatan Siasatan dan Penguatkuasaan Trafik Terengganu, Superintendan Ismail Man berkata, lelaki berusia 74 tahun yang beralamat di Pahang tersebut ditahan susulan rakaman video berdurasi 6 saat Perodua Myvi bewarna merah yang dipandu secara melawan arus pada kelmarin tular di laman sosial Facebook.
“Suspek yang memandu kenderaan milik anaknya mendakwa hanya menyedari dia memandu melawan arus setelah diberi isyarat lampu tinggi beberapa kali oleh kenderaan lain dari arah hadapan.
“Suspek kemudiannya memberhentikan kenderaan dipandunya secara perlahan di tepi pembahagi jalan dan kemudiannya dibantu pengguna jalan yang lain untuk memandu mengikut laluan yang betul,” katanya di sini hari ini.
Ismail berkata, suspek kemudiannya dibawa ke Hospital Kemaman di sini untuk pemeriksaan kesihatan dan doktor mengesahkan suspek menghidap masalah penglihatan.
“Kes disiasat dibawah Seksyen 42 (1) Akta Pengangkutan Jalan 1987 dan boleh dipenjara tidak melebihi lima tahun dan didenda tidak kurang RM5,000 dan tidak lebih RM15,000 jika disabitkan kesalahan.

“Selain itu, kes juga disiasat dibawah Seksyen 30 (4) Akta Pengangkutan Jalan 1987,” katanya.- K! ONLINE


Bajet 2022 lulus di peringkat dasar Dewan Rakyat
18 November 2021, 6:41 pm
KUALA LUMPUR – Belanjawan 2022 yang dibentangkan Menteri Kewangan, Tengku Datuk Seri Zafrul Tengku Abdul Aziz diluluskan di peringkat dasar di Dewan Rakyat hari ini.
Menurutnya, kerajaan juga akan memberi sebanyak RM100 juta peruntukan tambahan bagi menambah baik segala urusan pentadbiran, kecekapan dan ketelusan pengurusan kewangan serta bajet membabitkannya.
Jelasnya, daripada jumlah tersebut sebanyak RM10 juta akan disalurkan kepada Jabatan Audit Negara untuk mengukuhkan keupayaan serta pengoptimuman proses pengauditan.
“Ia selari dengan titah daripada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah supaya kerajaan mengambil tindakan sewajarnya susulan pembentangan Laporan Ketua Audit Negara baru-baru ini berhubung isu pembaziran wang awam.
“Langkah tersebut juga diambil setelah mengambil kira pandangan Ahli-Ahli Parlimen supaya peruntukan Jabatan Audit Negara ditambah,” katanya ketika menggulung perbahasan Rang Undang-Undang Perbekalan 2022 peringkat dasar di Dewan Rakyat hari ini.
Tambahnya, penambahan itu turut merangkumi RM15 juta bagi meningkatkan keberkesanan peranan Parlimen dalam tadbir urus yang diperkukuh dengan jawatan kuasa Pilihan Khas Parlimen.

“Kerajaan juga akan menyediakan sejumlah RM10 juta untuk menyokong usaha Kumpulan Parlimen Rentas Parti Malaysia-Matlamat Pembangunan Mampan (APPM-SDG) bagi meningkatkan program-program berkaitan selain mengeratkan kerjasama antara parti politik ke arah agenda kemapanan di peringkat akar umbi,” ujarnya.
Sementara itu, Tengku Zafrul menegaskan, sebanyak RM15 juta peruntukan tambahan akan diberikan kepada Jabatan Perangkaan Malaysia dan agensi berkaitan bagi menggerakkan serta memantapkan ketersediaan data supaya setiap dasar kerajaan lebih inklusif, bersasar dan menyeluruh terutama yang melibatkan penyediaan bajet tahunan negara.
“Hal ini selaras dengan hasrat Ahli-Ahli Yang Berhormat supaya data-data diperincikan ke peringkat negeri dan kawasan Parlimen serta pemusatan data bagi bantuan dan subsidi demi memastikan pemberian subsidi yang lebih bersasar,” katanya.
Sementara itu, peruntukan tambahan sebanyak RM50 juta turut disediakan bagi mengembalikan semula Skim Khairat Kematian sebanyak RM1,000 bagi penerima Bantuan Keluarga Malaysia bermula tahun hadapan. – K! ONLINE


Perlis antara 6 negeri diramal alami cuaca buruk
Oleh ALWANI ZAFIRAH

18 November 2021, 6:33 pm
PETALING JAYA – Penduduk di enam negeri  dinasihatkan untuk terus berhati-hati dan mengambil langkah berjaga-jaga ekoran amaran hujan lebat serta ribut petir yang dijangka berlaku malam ini.
Jabatan Meteorologi Malaysia (MetMalaysia) berkata, amaran ribut petir diramal berlaku di Perlis, Kedah, Kelantan, Pahang, Negeri Sembilan dan Sarawak dijangka berlaku sehingga pukul 9 malam hari ini.
“Kesemua kawasan di Perlis bakal mengalami cuaca buruk beserta ribut petir malam ini manakala di Kedah melibatkan kawasan Kubang Pasu, Kota Setar, Pokok Sena, Padang Terap, Yan dan Pendang.
“Bagi kawasan Pantai Timur melibatkan Jeli dan Tanah Merah di Kelantan,” katanya di sini hari ini.
Selain itu, di Pahang, kawasan yang dijangka terlibat ialah Raub, Bentong dan Temerloh serta beberapa kawasan di Negeri Sembilan seperti Kuala Pilah, Jempol dan Tampin.
Sementara itu, di Sarawak melibatkan kawasan Kuching, Serian, Samarahan (Simunjan), Sarikei (Pakan dan Julau), Sibu (Kanowit), Kapit dan Bintulu (Tatau dan Sebauh). – K! ONLINE


Nora, Yayasan Sofa mantapkan institusi tahfiz
Oleh NOR SHAFAWATI YUP

18 November 2021, 6:06 pm
SEREMBAN – Yayasan Sofa Negeri Sembilan (Yayasan Sofa) berkolaborasi dengan selebriti terkenal tanah air, Datuk Nora Ariffin bagi menyokong usaha memartabatkan pembangunan institusi tahfiz di negara ini.
Yang Dipertua Yayasan Sofa, Ustaz Mohd. Hanif Hamid berkata, pemilihan Nora atau nama sebenarnya Wan Noraafiza Ariffin yang merupakan seorang selebriti dikenali itu begitu sinonim dengan yayasan selain membawa imej muslimah dan aktif menghasilkan lagu-lagu berunsur Islamik.
“Kriteria Datuk Nora sendiri yang mempunyai sifat keibuan serta mempunyai pengalaman sendiri menghantar anak di pusat tahfiz menguatkan lagi kerjasama ini.
“Selain itu, dari segi pengikutnya cenderung ke arah keagamaan, beliau juga dilihat lebih banyak menerbitkan lagu ketuhanan termasuk rancangan animasi berjudul ‘Ummi’ yang banyak dinyanyikan oleh anak-anak terutama di tadika,” katanya selepas menandatangani Memorandum Persefahaman (MOU) antara Yayasan Sofa dan Datuk Nora di sini hari ini.
Sementara itu, Nora berkata, kerjasama itu merupakan satu anjakan paradigma kepada dirinya untuk berhijrah ke arah lebih baik selain memperbaiki diri. – K! ONLINE.


‘Digunakan’ dan tidak boleh membantah – Saksi
Oleh NUZULSHAM SHAMSUDDIN

18 November 2021, 7:04 pm
KUALA LUMPUR –  Saksi pendakwaan ke-13 memberitahu Mahkamah Tinggi di sini bahawa beliau dan ahli-ahli lembaga pengarah lain 1Malaysia Development Berhad (1MDB) telah ‘digunakan’ untuk menampakkan setiap transaksi yang dibuat oleh syarikat pelaburan dibuat secara sah.
Bekas Pengarah Bukan Eksekutif 1MDB, Tan Sri Ismee Ismail berkata tanpa menjelaskan ‘digunakan’ oleh siapa, beliau menyatakan, mereka (ahli lembaga pengarah) tidak boleh berkata tidak atau membantah sebarang cadangan atau arahan yang diterima.
“Saya fikir kalau kami, lembaga pengarah berkata `tidak’, kami perlu meletakkan jawatan kami sebagai ahli lembaga pengarah. Selepas melalui segalanya (daripada siasatan sehingga sekarang), saya beranggapan lembaga pengarah digunakan bagi memperlihatkan segala transaksi dan inisiatif kelihatan sah sehingga maklumat yang mengelirukan atau tiada maklumat termasuk menyembunyikan maklumat daripada lembaga pengarah,”kata saksi itu.
Dalam pada itu, beliau turut mengesahkan tandatangan Datuk Seri Tun Najib Tun Razak yang menandatangani Final Decisions ini sebagai CBOA 1MDB dengan menyertakan nota `YBhg Tan Sri Ismee, noted the contents with no objection’ (Yang Berbahagia Tan Sri Ismee, ambil maklum kandungan tanpa bantahan).
“Mudah difahami daripada nota ini, Najib sendiri mengarahkan saya sebagai pengerusi 1MDB Energy Group dan kami BOD (lembaga pengarah) 1MDB untuk melaksanakan pelan yang telah diaturkan ini,”katanya.
Selain itu, Ismee memberitahu, beliau meletakkan jawatan di 1MDB kerana tidak mahu lagi terlibat dalam mana-mana keputusan yang akan dibuat syarikat terbabit dalam masa hadapan.

Bagaimanapun, peletakan jawatannya itu tidak diterima dan sebaliknya bekas Pegawai Khas Najib, Datuk Amhari Efendi Nazaruddin memintanya untuk pada ketika itu terdapat cadangan untuk menukar keseluruhan ahli lembaga pengarah.
Mahkamah sedang mendengar perbicaraan terhadap Najib, 68, yang menghadapi empat pertuduhan menggunakan kedudukannya untuk memperoleh suapan berjumlah RM2.3 billion daripada dana 1MDB dan 21 pertuduhan pengubahan wang haram pada jumlah wang yang sama.
Perbicaraan di hadapan Hakim Collin Lawrence Sequerah bersambung 13 Disember ini. – K! ONLINE


41 warga PDRM Kelantan positif Covid-19 bulan ini
Oleh BAHRUDDIN HATTA

18 November 2021, 6:01 pm
MACHANG – Seramai 41 pegawai dan anggota Polis Diraja Malaysia (PDRM) Kelantan disahkan dijangkiti Covid-19 sepanjang bulan ini.
Ketua Polis Kelantan, Datuk Shafien Mamat berkata, siasatan mendapati, kesemua warga PDRM yang terkena jangkitan ketika mengiringi orang kena tahan (OKT) semasa mereka menjalankan tugas.
Menurutnya, selain itu, anggota polis yang bertugas di kawasan di tempat awam juga merupakan salah satu punca mereka terkena jangkitan Covid-19.
“Ada juga pegawai dan anggota polis dijangkiti Covid-19 selepas menjadi kontak rapat kepada ahli keluarga mereka sendiri.
“Kesemua pegawai dan anggota yang dijangkiti kini sedang menjalani tempoh kuarantin dan kita berharap mereka terhindar daripada jangkitan itu selepas ini,” katanya ketika ditemui pemberita selepas merasmikan Majlis Penutupan Simulasi Banjir 2021 di tepi Sungai Kelantan dekat Paloh Rawa di sini hari ini.
Hadir sama, Ketua Polis Daerah Machang, Deputi Superintendan Ganti Jimmy dan Ketua Polis Daerah Tanah Merah, Deputi Superintendan Zainuddin Md. Yusoff.

Mengulas lanjut, menurut Shafien, beliau menggalakkan semua warga PDRM Kelantan agar memakai pelitup muka jenis N95 sebagai langkah rapi untuk mengelakkan daripada terkena jangkitan Covid-19 semasa bertugas. – K! ONLINE.


Misi ke Marikh tingkatkan peluang makhluk asing ceroboh Bumi
Oleh KOSMO!

18 November 2021, 7:00 pm
WASHINGTON – Satu kajian mendapati bahawa misi manusia ke Marikh telah meningkatkan potensi serangan makhluk asing ke atas Bumi, lapor akhbar Daily Star semalam.
Laporan baharu daripada seorang pakar dalam bidang ekologi dan spesies penceroboh, Profesor Anthony Ricciardi itu menyatakan bahawa makhluk asing boleh memusnahkan ekosistem.
“Disebabkan kosnya yang besar kepada sektor sumber dan kesihatan manusia, pencerobohan biologi merupakan isu bio-keselamatan global yang memerlukan penyelesaian rentas sempadan yang ketat.
“Era penerokaan angkasa lepas membawa risiko baharu iaitu pencerobohan,” katanya.
Sementara itu, Ricciardi turut memberi amaran bahawa interaksi perumah parasit boleh menjadi ancaman.
“Bakteria dan kulat boleh melekat pada kapal angkasa dan bertahan untuk hidup ketika kenderaan angkasa pulang ke Bumi, sekali gus memberi ancaman kepada ekosistem planet ini,” ujarnya. – AGENSI


UPAB selaraskan inisiatif, dasar dan agenda Bumiputera
Oleh LUQMAN RIDHWAN MOHAMED NOR

18 November 2021, 6:17 pm
PUTRAJAYA – Kerajaan akan menubuhkan Unit Pemerkasaan Agenda Bumiputera (UPAB) di setiap kementerian dan agensi Kerajaan bagi menyelaras semua inisiatif, dasar dan agenda Bumiputera seperti yang telah diputuskan di peringkat Majlis Kemakmuran Bumiputera (MKB).
Penubuhan UPAB merupakan antara perkara yang diputuskan pada mesyuarat MKB yang dipengerusikan Perdana Menteri, Datuk Seri Ismail Sabri Yaakob semalam.
Menurut beliau, penubuhan UPAB sekali gus akan menambah baik tadbir urus serta penyampaian perkhidmatan mandat dan fungsi berkaitan Bumiputera.
“Peneraju Agenda Bumiputera (Teraju) selaku sekretariat MKB turut membentangkan persiapan pelancaran Tindakan Pembangunan Bumiputera 2030 (TPB2030) yang dijadualkan berlangsung pada 6 Disember ini di Kuala Lumpur.
“Berdasarkan prinsip kesaksamaan peluang dan kesaksamaan keberhasilan, TPB2030 dibangunkan Teraju ini berlandaskan intipati dari Wawasan Kemakmuran Bersama 2030 (WKB2030), didukung oleh Rancangan Malaysia ke-12 (RMK-12) yang terangkum dalam konteks Keluarga Malaysia,” katanya dalam satu kenyataan hari ini.
Pada masa sama, Ismail Sabri berkata, agenda utama mesyuarat kali ini adalah untuk memuktamadkan Tindakan Pembangunan Bumiputera 2030 (TPB2030) yang merupakan hala tuju baharu ekonomi dan sosioekonomi Bumiputera bagi tempoh sedekad yang akan datang.

Katanya, turut dibincangkan ialah isu-isu berkenaan penglibatan Bumiputera dalam projek nasional berskala besar seperti 5G, Bank Digital, polisi perolehan oleh syarikat-syarikat berkaitan kerajaan (GLC) dan syarikat pelaburan berkaitan kerajaan (GLIC) serta isu-isu berkaitan ekuiti Bumiputera yang masih rendah.
“Selain itu, mesyuarat turut membincangkan kadar peratusan pemilikan aset oleh Bumiputera, khususnya dalam pemilikan perumahan dan premis komersial,” katanya.
Beliau berkata, kerajaan juga mengambil maklum bahawa golongan Bumiputera masih rendah dari segi pemilikan premis perniagaan di pusat beli belah berprestij dan lokasi-lokasi tumpuan pelancongan.
Katanya, walaupun ada di antara pusat beli-belah ini dimiliki oleh GLC, namun peniaga Bumiputera dilihat masih kurang berkemampuan mendapatkan ruang perniagaan di premis berkenaan kerana kadar sewa yang dikenakan terlalu tinggi selain faktor persaingan. – K! ONLINE


Terima upah jadi ‘penguji rumah berhantu’
Oleh KOSMO!

18 November 2021, 6:30 pm
BEIJING – Beberapa agensi hartanah di China membayar individu persendirian untuk menjadi ‘penguji rumah berhantu’ bagi memastikan sesebuah hartanah adalah ‘selamat’ untuk didiami sebelum dijual, lapor laman berita Oddity Central semalam.
Individu-individu tersebut perlu menghabiskan masa selama 24 jam di dalam hartanah yang dianggap berhantu bagi meyakinkan bakal pembeli.
Hal itu kerana hartanah yang menjadi lokasi berlakunya ‘kematian luar biasa’ amat sukar untuk dijual terutamanya dalam pasaran yang mempercayai fenomena ghaib dan karut.
Akhbar South China Morning Post baru-baru ini memuat naik satu artikel berkenaan ‘penguji rumah berhantu’ yang mengembara dan memeriksa setiap sudut rumah yang didakwa berhantu bagi membuktikan ia selamat dihuni.
Seorang penguji rumah berhantu yang berpengalaman, Zhang dibayar 1 yuan (RM0.66) untuk setiap satu minit yang dihabiskan dalam hartanah yang ‘menakutkan’.
Dia menghabiskan sekurang-kurangnya 24 jam dalam sesebuah kediaman dan akan membuat panggilan video untuk membuktikan bahawa tiada apa yang perlu dibimbangkan.

“Mereka yang melakukan kerja ini perlu mengembara di seluruh negara dan tidak tahu lokasi seterusnya yang perlu dikunjungi.
“Ada antara rakan saya yang menganggap tugas ini mudah kerana hanya perlu tidur di dalam rumah kosong untuk satu malam.
“Mereka meminta saya untuk mendapatkan pelanggan, namun kebanyakan pelanggan takut dan akan berputus asa,” katanya. – AGENSI


Projek Lanskap Sungai Segget siap menjelang Januari
Oleh KHAIRUL MOHD. ALI

18 November 2021, 5:58 pm
JOHOR BAHRU – Projek Landskap Sungai Segget serta kerja naik taraf Jalan Wong Ah Fook di pusat bandar raya Johor Bahru di sini bakal memberi nafas baharu kepada kesejahteraan bandar raya terbabit khususnya dalam sektor ekonomi.
Ketua Eksekutif Pihak Berkuasa Wilayah Pembangunan Iskandar (IRDA), Datuk Ismail Ibrahim berkata, projek itu kini sudah berada pada kadar hampir 90 peratus dan dijangka siap menjelang Januari tahun depan.
Jelasnya, apabila siap kelak ia akan melonjakkan status Johor Bahru setaraf dengan bandar raya antarabangsa dunia selari dengan hasrat IRDA untuk meremajakan bandar raya itu.
“Projek ini mempunyai beberapa tujuan iaitu pertama adalah pembersihan Sungai Segget itu sendiri daripada sungai kategori 5 sekarang sungai kategori 2 B.
“Kedua, ia usaha kami untuk membuat tebatan banjir yang mana kini telah berjaya menghalang kejadian banjir kilat di pusat bandar raya ini sekiranya hujan lebat turun selama beberapa jam.
“Kemudian barulah datang usaha kita untuk mencantik dan meremajakan bandar raya Johor Bahru,” katanya kepada pemberita selepas menghadiri Majlis Menandatangani Memorandum Persefahaman (MOU) antara IRDA dengan Universiti Teknologi Malaysia (UiTM) Kampus Pasir Gudang, di sini hari ini.

Tambah Ismail, pihaknya percaya inisiatif berkenaan akan dapat menarik lebih ramai pengunjung termasuk pelancong sekaligus meningkatkan nilai sektor ekonomi setempat melalui pelbagai aktiviti komersil dan keusahawanan. – K! ONLINE


PGN bangunkan aplikasi pemetaan secara maya
Oleh KOSMO!

18 November 2021, 5:37 pm
Oleh SITI AZIELAH WAHI
PUTRAJAYA – Pusat Geospatial Negara (PGN) membangunkan aplikasi MyLogistik iaitu peta maya yang mengandungi Peta Geospatial Fasiliti Logistik dan Jaringan Pengangkutan.
MyLogistik merupakan pemetaan secara maya semua maklumat lokasi infrastruktur logistik yang merangkumi gudang, off-dock depot, stesen penguat kuasa, lapangan terbang, pelabuhan persekutuan, stesen keretapi, lCQS, jeti serta jaringan landasan kereta api dan jalan raya.
Menteri Pengangkutan, Datuk Seri Dr. Wee Ka Siong berkata, MyLogistik berfungsi sebagai pangkalan data geospatial yang dapat dijadikan sumber maklumat bersepadu yang mendukung ‘evidence-based planning’ bagi mencapai pembangunan infrastruktur dan jaringan logistik lebih terancang, menyeluruh serta efisien.
“Aplikasi MyLogistik ini dapat membantu pemain industri logistik dalam merancang pergerakan barangan yang paling efisien dengan mengambil kira infrastruktur dan ketersambungan yang ada.
“MyLogistik juga akan memberi manfaat kepada agensi kerajaan yang berperanan sebagai penggubal dasar dalam memastikan sektor logistik dapat berkembang maju dan kekal berdaya saing,” katanya dalam satu kenyataan hari ini. – K! ONLINE


Darling, Anne Ngasri terkejut digelar awet muda
Oleh HARYATI KARIM

18 November 2021, 5:29 pm
PETALING JAYA – Pelakon Datin Anne dan Darling Ngasri tidak menyangka gambar bersama adik-beradiknya yang dirakam pada pertemuan keluarga baru-baru ini menjadi viral.
Malah, rata-rata netizen berasa kagum dengan mereka adik-beradik yang tidak dimamah usia atau awet muda sedangkan usia masing-masing sudah menjangkau angka 30-an dan 40-an.
Darling atau nama sebenarnya, Nasreen Ngasri yang kini sudah berusia 38 tahun dan memiliki seorang anak lelaki, Nur Nashrullah, 10, nyata terkejut dengan reaksi yang diterima daripada netizen terutama soal awet muda.
“Saya sendiri terkejut apabila mendapat tahu gambar tersebut viral. Sebenarnya memang kami jarang mengambil gambar berempat, tetapi tidak sangka menerima reaksi sedemikian.
“Sejujurnya saya tidak rasa muda sebaliknya semakin tua, sekarang jika hendak berlakon pun perlu lihat watak yang sesuai. Saya sudah berusia 38 tahun, Anne, 37, Bell, 41, dan Boy, 47.
“Lagi membuatkan saya berasa lucu, kami semua sudah menjadi nenek dan datuk kerana anak sulung Boy pun sudah dapat anak,” jelas Darling sembil ketawa.

Sementara itu, Anne yang ditemui di set penggambaran drama Alamak Lagi Lagi Dia di Wins Boulangerie, Kuala Lumpur semalam turut terkejut dengan gambar viral tersebut.
Menurut Anne atau nama sebenarnya, Naszriah Ngasri, sebagai ibu kepada enam orang anak termasuk seorang anak tiri, dia tidak pernah berasakan dirinya muda walaupun secara fizikalnya tidak begitu banyak berubah.
“Tidak ada petua awet muda sebab saya sendiri sudah rasa tua. Walaupun memiliki anak yang ramai, mungkin saya jenis periang dan tidak terlalu banyak berfikir perkara negatif menyebabkan orang rasa saya muda,” ujar Anne.
Tambah isteri kepada Datuk Sumali Reduan itu, dia berasa cukup terharu melihat komen positif daripada netizen dan tidak menyangka masih memiliki peminat yang ramai.
Hal ini kerana, selain abangnya Bell Ngasri, 41, yang masih aktif dalam lakonan, Anne sudah jarang muncul di kaca televisyen kerana komitmen terhadap keluarga, manakala Darling pula sibuk sebagai penerbit.
“Jika ikutkan memang Bell yang lebih dikenali pada hari ini kerana dia sahaja yang masih aktif berlakon. Justeru, saya tidak sangka peminat masih ingat drama lakonan saya dan meluahkan rasa rindu mereka untuk melihat saya kembali berlakon.
“Ada yang kata rindu dengan drama Dunia Baru dan Cili Padi, tetapi sekarang saya sudah menjadi cili boh (ketawa). Sebenarnya, dua drama itu memang meninggalkan kesan buat saya,” kata Anne.
Sambung Anne, seperti mana peminat yang membesar bersama drama Dunia Baru, dia juga mengakui berasa begitu dekat dengan karya arahan M. Hitler Zami itu.
“Walaupun drama Dunia Baru mula diterbitkan pada 2006, semua barisan pelakon masih rapat sehingga hari ini. Malah, kami mempunyai ‘group WhatsApp’dan merekalah antara rakan artis yang rapat dengan saya.
“Mungkin sebab watak-watak dalam drama tersebut adalah kami yang sebenar. Watak Madihah adalah saya, sampai hari ini jika rakan-rakan lain mempunyai masalah, saya akan menjadi orang tengah membantu selesaikan masalah atau tolong kecohkan lagi (ketawa).
“Apapun terima kasih kepada peminat kerana masih mengingati kami adik-beradik. Komen-komen positif mereka menjadikan kami semua lebih bersemangat dan berasa sangat dihargai,” tutur Anne yang merupakan anak kelima daripada enam beradik.
Selain Bell, Darling dan Anne, seorang lagi abang mereka, Naszeli Ngasri atau lebih dikenali sebagai Boy juga seorang pelakon sekitar 1980-an dan 1990-an. – K! ONLINE


Tujuh keluarga mangsa kebakaran terima bantuan RM2,000
Oleh ROSLIZA MOHAMED

18 November 2021, 5:17 pm
KOTA BHARU – Majlis Agama Islam dan Adat Istiadat Melayu Kelantan (Maik) menyumbangkan bantuan segera sebanyak RM2,000 kepada tujuh keluarga mangsa kebakaran yang berlaku di Lorong Nik Pa, Jalan Sultanah Zainab di sini semalam.
Timbalan Yang Dipertua Maik, Zulkifle Ab. Rahman berkata, sumbangan itu merupakan sebahagian wang zakat yang digunakan untuk membantu mangsa yang ditimpa musibah.
“Sebaik mengetahui kejadian itu, saya bersama kakitangan Maik ke lokasi untuk memyampaikan bantuan segera kepada tujuh keluarga tersebut semalam.
“Dengan bantuan ini, ia sedikit sebanyak dapat meringankan beban keluarga tersebut,” katanya ketika ditemui Kosmo! semalam.
Menurutnya, Maik telah melantik pengawai penyiasat untuk meneliti maklumat lanjut berkaitan mangsa sama ada status tanah rumah mereka layak untuk bantuan kediaman baharu atau sebaliknya.-K! ONLINE


Puasa dua kali seminggu berkesan kurangkan berat badan
Oleh KOSMO!

18 November 2021, 5:27 pm
LONDON – Sekumpulan penyelidik mendapati bahawa salah satu kaedah intermittent fasting (diet puasa) yang dipanggil 5 : 2 dapat membantu mengurangkan berat badan, lapor stesen penyiaran CNN semalam.
Diet tersebut memerlukan pengamalnya makan secara berpada-pada sebanyak lima hari seminggu dan mengawal pengambilan kalori yang ketat selama dua hari lagi. Ia lebih menjadi pilihan bagi golongan obes kerana lebih mudah untuk diikuti.
“Kami berjaya menunjukkan bukti keberkesanan diet 5 : 2 dalam kehidupan sebenar.
“Walaupun ia bukan menjadi pilihan utama untuk mengurangkan berat badan, pengguna lebih memilih diet jenis ini kerana ia lebih menarik dan mudah diikuti,” kata ahli psikologi kesihatan bertauliah dan felo penyelidik kanan di Universiti Queen Mary London, Katie Myers Smith.
Kajian itu dijalankan ke atas 300 individu obes di Menara Hamlet, London.
Peserta kajian dibahagikan kepada dua, dengan satu kumpulan diminta mengamalkan diet konvensional, iaitu mengawal pengambilan makanan berminyak, mengawal jumlah makanan yang diambil serta melakukan senaman. Manakala kumpulan kedua mengamalkan diet 5 : 2.

Kedua-dua kumpulan mencatatkan keputusan pengurangan berat badan yang hampir sama dan sederhana.
Selepas enam bulan, kumpulan yang mengamalkan diet konvensional mengalami pengurangan berat badan sebanyak 1.7 kilogram (kg), manakala kumpulan yang mengamalkan diet 5 : 2 mengalami pengurangan berat badan sebanyak 1.8 kg. – AGENSI


Reka bentuk rumah bertiang di kawasan tepi sungai – Agong
Oleh ABDUL RASHID ABDUL RAHMAN

18 November 2021, 5:23 pm
TEMERLOH – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah supaya reka bentuk rumah bertiang dijadikan contoh dalam pembinaan kediaman yang terletak di tepi sungai.
Baginda bertitah reka bentuk rumah bertiang merupakan salah satu langkah keselamatan yang signifikan sekiranya berlaku musibah banjir.
Contoh rumah yang dicadangan Al-Sultan Abdullah.
“Mudah-mudahan musim banjir ini akan terselamatlah, kita harap tidak ada banjir lah.
“Saya harap mana-mana rumah yang dibina di tepi Sungai Pahang ini harus mengambil kira ketinggian, saya harap ini dapat jadi satu contoh pada rumah-rumah yang terdapat di Sungai Pahang,”titah baginda selepas mendengar sembah taklimat pada majlis penyerahan kunci rumah kurniaan Yayasan Al-Sultan Abdullah (YASA) di Kampung Lompat di sini, hari ini.
Yang turut mengiringi ialah anakanda baginda Tengku Arif Bendahara Tengku Muhammad Iskandar Ri’ayatuddin Shah.
Seri Paduka kemudiannya meluangkan masa mencemar duli beramah mesra dengan penerima rumah bertiang yang mempunyai tiga bilik tidur yang dilengkapi perabot itu.-K! ONLINE


Tular harga perubatan tradisional macam harga Perodua Axia
Oleh NUR HUDA MUSA

18 November 2021, 5:20 pm
PETALING JAYA – “Harga rawatan sama macam sebiji Perodua Axia”.
Itu respon pengguna media sosial apabila tular gambar sekeping resit memaparkan harga rawatan perubatan Islam berjumlah RM32,800.
Menerusi maklumat yang tertera di dalam gambar yang tular di Facebook itu, pesakit tersebut telah pergi ke pusat perubatan Islam itu bagi mendapatkan rawatan imbasan penyakit.
Di dalam resit itu juga, turut terdapat maklumat rawatan yang diterima oleh pesakit tersebut meliputi rawatan bagi penyakit berkaitan ilmu hitam iaitu santau patung berjasad serta mandian sunnah tutup ubat masing-masing bernilai RM2,600 dan RM900.
Paling mengejutkan, pesakit itu juga dilihat menghabiskan ribuan ringgit bagi rawatan kesihatan seperti masalah urat saraf, rahim senget, buah pinggang bengkak dan kencing manis.
Difahamkan, resit tersebut merupakan resit perubatan yang dibuat pada tahun 2016.

Rata-rata pengguna media sosial menyifatkan kos rawatan yang dikenakan kepada pesakit itu tidak masuk akal selain mencadangkan agar orang ramai mendapatkan rawatan kesihatan di klinik atau hospital kerajaan sahaja.
“Bermodalkan ayat suci, dapat rantai tangan emas satu, dapat duit. Padahal ilmu itu dia dapat dalam kalam suci Allah, lepas itu jual dalam bentuk perubatan islam,” kata Mazliana.
“Pernah dulu ayah saya nak berhabis duit untuk rawatan di pusat perubatan Islam sedangkan masalah kesihatan boleh dirujuk di klinik. Kami semua sepakat tak setuju, bawa ke klinik sahaja. Alhamdulillah sampai sekarang sihat,” kata Rahman.
“Kalau penyakit santau tu faham lah pergi ke pusat perubatan Islam. Lain-lain masalah kesihatan yang kencing manis semua, pergi kliniklah. Sanggup habis beribu macam harga Axia! Buat apa hospital di Malaysia ini ramai pakar tapi tak manfaatkan,” kata Kimie. – K! ONLINE


Geng Tyson aktif curi ekzos kenderaan tumpas
18 November 2021, 5:53 pm
AMPANG – Polis Ampang Jaya berjaya menumpaskan Geng Tyson yang aktif mencuri ekzos kenderaan di sekitar Lembah Klang dan Kelantan sejak September lalu menerusi penahanan lima suspek pada 11 November lalu.
Tiga ahli kumpulan termasuk dua pembeli yang berusia 30 hingga 43 tahun itu diberkas pasukan daripada Bahagian Siasatan Jenayah daerah menerusi beberapa siri serbuan di Selangor iaitu Gombak, Banting dan Subang.
Ketua Polis Daerah Ampang Jaya, Asisten Komisioner Mohamad Farouk Eshak berkata, tangkapan dibuat selepas polis menerima laporan daripada seorang lelaki tempatan berusia 42 tahun berkenaan suspek yang mencuri ekzos kenderaannya pada 9 November lalu.
“Hasil soal siasat mendapati, kesemua suspek terlibat dengan kegiatan mencuri ekzos kenderaan yang mana suspek pertama membuat pengakuan telah terlibat dalam 33 kes di sekitar Lembah Klang dan Kelantan.
Antara tabung ekzos yang berjaya dirampas. – FOTO : FARIZ RUSADIO
“Modus operandi kumpulan itu adalah menyasarkan kenderaan yang tersadai di tepi jalan di kawasan Lembah Klang tanpa mengira waktu,” ujarnya ketika sidang akhbar di Ibu Pejabat Polis Daerah (IPD), dekat sini hari ini.
Menurutnya, suspek mencuri tabung ekzos untuk dijual kerana di dalam tabung berkenaan mempunyai bahan jenis paladium, radium, dan platinum yang mempunyai nilai harga yang tinggi dalam pasaran antara RM300 hingga RM800.

“Dengan penangkapan kesemua suspek, kita berjaya menyelesaikan sebanyak 33 kes di sekitar kawasan Lembah Klang dan juga Kelantan,” ujarnya.
Jelas beliau, semakan rekod mendapati hanya suspek pertama yang juga ketua geng dikenali Tyson mempunyai lapan rekod jenayah lampau berkaitan dadah dan jenayah.
Katanya, hasil ujian saringan air kencing mendapati dua daripada kesemua suspek adalah positif dadah dan kesemua suspek direman selama lima hari. – K! ONLINE


‘Saya mempunyai hak bercakap dengan Tunku Ismail’ – MB Kedah
Oleh KOSMO!

18 November 2021, 5:28 pm
ALOR SETAR – Presiden Persatuan Bola Sepak Kedah (KFA), Datuk Seri Muhammad Sanusi Md. Nor mendakwa beliau mempunyai hak untuk bercakap mengenai bola sepak dengan pemilik kelab Johor Darul Ta’zim (JDT), Tunku Ismail Sultan Ibrahim.
Beliau yang juga Menteri Besar Kedah menegaskan, beliau dan Tunku Ismail adalah sama rata ketika berada di ‘padang bola’.
“Saya Presiden KFA, dia (Tunku Ismail) pemilik kelab JDT, saya ada hak (bercakap). Saya bukan bercakap dengan anak raja, saya cakap dengan pemilik kelab JDT, jangan kata saya derhaka pulak.
“Main bola apa kira derhaka tak derhaka. Kalau tidak nak score (jaring) gol kena angkat sembah dulu. Main bola cara bola lah, jangan dok ambil hati pulak, jangan dok heret bola masuk istana,” katanya.
Beliau berkata demikian pada sidang akhbar secara dalam talian selepas Persidangan Dewan Undangan Negeri (DUN) Ke-14 di Wisma Darul Aman di sini hari ini.
Persidangan DUN tersebut bermula pada Ahad lalu dan berakhir pada hari ini.

Dalam pada itu, Muhammad Sanusi berkata, beliau berharap KDA FC dapat menewaskan JDT pada aksi suku akhir kedua Piala Malaysia di Stadium Sultan Ibrahim, Johor malam ini.- K! ONLINE.


Laluan darat Singapura-Johor Bahru dibuka 29 November ini
Oleh MASTURAH SURADI

18 November 2021, 5:42 pm
KOTA TINGGI – Kerajaan negeri Johor mengumumkan Laluan Perjalanan Vaksinasi (VTL) darat antara Malaysia dan Singapura akan dilaksanakan serentak dengan VTL udara pada 29 November ini.
Berita gembira itu disahkan Menteri Besar, Datuk Hasni Mohammad yang memaklumkan keputusan diambil hasil perbincangan yang mana turut memutuskan perjalanan darat itu hanya akan merangkumi sempadan pas jangka panjang.
“Saya ada berita baik untuk dikongsikan, kita telah mengadakan komunikasi dengan pihak berkuasa masing-masing di kerajaan persekutuan dan negeri telah sahkan bahawa perjalanan darat akan dibuka 29 November ini.
“Perjalanan darat antara Singapura dan Johor Bahru hanya akan merangkumi sempadan pas jangka panjang, semua untuk mereka yang bekerja atau pekerja di Singapura yang bekerja di Johor Bahru.
“Kerajaan persekutuan mempertimbangkan membuat perjalanan darat antara Singapura dan Johor Bahru dengan kemudahan yang serupa seperti ditawarkan Changi ke KLIA,”katanya.
Beliau berkata demikian ketika berucap merasmikan pembukaan Four Points By Sheraton Desaru di sini hari ini.

Terdahulu, media melaporkan Perdana Menteri Singapura, Lee Hsien Loong memaklumkan, Malaysia dan Singapura akhirnya dapat memulakan kembali perjalanan rentas sempadan melalui udara menggunakan VTL mulai 29 November ini. – K! ONLINE


Proton X70 milik pegawai kastam pernah dilemparkan cat
Oleh ISKANDAR SHAH MOHAMED

18 November 2021, 5:48 pm
KLANG – Kenderaan utiliti sukan (SUV) jenis Proton X70 milik seorang pegawai kastam yang musnah terbakar di Taman Pandamaran Permai di sini dipercayai pernah dilemparkan cat oleh individu tidak dikenali beberapa hari lalu di persimpangan lampu isyarat di sekitar daerah ini.
Ketua Polis Daerah Klang Selatan, Asisten Komisioner Cha Hoong Fong berkata, berikutan itu mangsa yang berusia 40-an itu kemudiannya dipercayai datang ke kedai membasuh kenderaan tersebut bagi tujuan pembersihan cat berkenaan.
Katanya, pihaknya menerima maklumat mengenai kejadian kebakaran tersebut kira-kira pukul 11 pagi dengan kenderaan itu musnah hampir keseluruhannya.
“Siasatan awal mendapati Proton X70 milik mangsa dipercayai pernah dilempar cat beberapa hari lalu.
“Berhubung kebakaran ini, siasatan masih dijalankan merangkumi kemungkinan unsur khianat sama ada disebabkan balingan objek tertentu atau sebaliknya,” katanya ketika dihubungi Kosmo! hari ini.
Jelas beliau, kes kini disiasat mengikut Seksyen 435 Kanun Keseksaan kerana khianat dengan api.

Terdahulu, Hoong Fong meninjau lokasi kebakaran bersama sepasukan bomba yang menjalankan siasatan menyeluruh di kawasan berkenaan. -K! ONLINE


Pakaian tiruan bernilai RM223,880 dirampas
Oleh IVAN AMIRUL

18 November 2021, 4:38 pm
KOTA KINABALU – Sebanyak 5,567 helai pakaian sukan pelbagai jenama terkenal yang disyaki tiruan bernilai RM223,880 dirampas Kementerian Perdagangan Dalam Negeri Dan Hal Ehwal Pengguna (KPDNHEP) Sabah dalam serbuan di sebuah premis perniagaan di Keningau, semalam.
Pengarah KPDNHEP Sabah, Georgie Abas berkata, Operasi turut disertai wakil pemilik cap dagangan barangan berkenaan yang terlibat di dalam menyalurkan maklumat dan serbuan yang dijalankan selain membabitkan seramai 10 orang anggota dan pegawai penguat kuasa KPDNHEP Sabah.
Katanya, operasi adalah hasil maklumat yang diterima daripada Randall Gateskill Risk Consultancy Sdn Bhd yang bertindak sebagai wakil kepada pemilik cap dagang berdaftar bagi jenama Adidas, Nike dan Puma.
“Pemilik premis perniagaan disyaki melakukan kesalahan mengikut Akta Cap Dagangan 2019 dan kes ini akan disiasat mengikut seksyen 102 (1) (c) Akta Cap Dagangan 2019 kerana memiliki barang-barang dengan cap dagangan yang dipakaikan dengan salah.
“Pesalah boleh didenda tidak melebihi RM10,000 bagi setiap barang atau dipenjara tidak melebihi tiga tahun atau kedua-duanya dan bagi pertubuhan perbadanan boleh didenda tidak melebihi RM15,000 bagi setiap barangan jika sabit kesalahan,” katanya dalam kenyataan media hari ini.-K! ONLINE


Langgan segera Pakej Remaja, Pakej Peranti Keluarga Malaysia
Oleh MOHD. HUSNI MOHD. NOOR

18 November 2021, 4:33 pm
PUTRAJAYA – Suruhanjaya Komunikasi Dan Multimedia (MCMC) menyeru kepada pelajar, remaja dan mereka yang tidak berkemampuan untuk melanggan dua pakej peranti dilancarkan kerajaan baru-baru ini.
MCMC menerusi satu kenyataan berkata, dua pakej berkenaan termasuk Pakej Remaja Keluarga Malaysia dan Pakej Peranti Keluarga Malaysia.
Menurutnya, kedua-dua pakej tersebut adalah inisiatif kerajaan dan amat berguna dalam membantu golongan pelajar, remaja serta mereka yang kurang berkemampuan memperoleh akses internet selain memiliki peranti pintar mampu milik.
“Bagi Pakej Remaja Keluarga Malaysia, ia adalah pakej prabayar khusus untuk golongan remaja dan pelajar termasuk pelajar pascasiswazah.
“Dengan hanya RM10 sebulan (dibayar untuk tiga bulan (RM30), mereka boleh memperoleh data 20GB untuk tempoh tiga bulan.
“Selain itu, turut diberikan ialah data 1GB (jumlah 90GB) percuma untuk aktiviti produktiviti setiap hari dan Internet asas tanpa had,” katanya hari ini. – K! ONLINE


Ramai waris tidak mohon Bantuan Khas Covid-19
Oleh ROHANA MOHD. NAWI

18 November 2021, 4:20 pm
KOTA BHARU – Agensi Pengurusan Bencana Negara (Nadma) menerima sebanyak 7,000 permohonan atau hanya 23 peratus jumlah keseluruhan yang memohon Bantuan Khas Covid-19 daripada keluarga atau waris pesakit yang sudah meninggal dunia.
Jumlah tersebut sedikit jika dibandingkan jumlah mangsa yang meninggal dunia akibat Covid-19 yang kini mencecah seramai 30,000 orang.
Ketua Pengarah Nadma, Datuk Dr. Aminuddin Hassim, berkata pihaknya mendapati masih ramai waris yang belum memohon bantuan berkenaan meskipun telah dimaklumkan sebelum ini.
“Kita dapati ada beberapa faktor yang menyebabkan waris mangsa tidak berbuat demikian. Salah satunya adalah mereka perlu mengemukakan beberapa dokumen pengesahan Kementerian Kesihatan (KKM).
“Selain itu, ada waris yang enggan memohon kerana berpendapat mereka tidak perlu menanggung kos sama ada ketika berada di hospital atau proses pengebumian,” katanya selepas menghadiri taklimat persiapan banjir di Kelantan di Bilik Gerakan Negeri di Kompleks Kota Darulnaim di sini hari ini.
Mengulas lanjut, Aminuddin berkata, permohonan dibuat waris mangsa akan ditentukan oleh KKM sama ada layak atau sebaliknya untuk mendapat bantuan berkenaan.-K! ONLINE


Hujan lebat, ribut petir di tujuh negeri petang ini
Oleh ALWANI ZAFIRAH

18 November 2021, 4:17 pm
PETALING JAYA – Amaran hujan lebat serta ribut petir dikeluarkan melibatkan tujuh negeri yang dijangka berlaku sehingga lewat petang hari ini.
Jabatan Meteorologi Malaysia (MetMalaysia) dalam laporannya berkata, amaran cuaca buruk ini melibatkan keseluruhan kawasan di Perlis yang dijangka berlaku sehingga pukul 6 petang, manakala di Wilayah Persekutuan Kuala Lumpur dijangka berlaku sehingga pukul 7 malam yang melibatkan keseluruhan negeri tersebut.
“Di Kedah melibatkan kawasan Kubang Pasu, Kota Setar, Pokok Sena, Yan, Pendang dan Kuala Muda.
“Di Sarawak, kawasan terlibat ialah Kuching (Bau dan Kuching), Sri Aman, Betong (Seratok dan Kabong), Sarikei (Sarikei dan Meradong), Sibu (Sibu dan Selangau), Mukah (tanjung Manis, Daro, Matu dan Dalat), Kapit dan Bintulu,” katanya di sini hari ini.
Kedua-dua negeri tersebut dijangka mengalami hujan lebat serta ribut petir sehingga pukul 6 petang nanti.
Sementara itu, di Terengganu melibatkan kawasan Besut dan Setiu, manakala di Selangor, kawasan terlibat ialah Sabak Bernam, Kuala Selangor dan Petaling serta keadaan buruk ini dijangka berlaku sehingga pukul 7 malam.

Orang awam diingatkan untuk kekal berada di dan rancang aktiviti menarik bersama keluarga. – K! ONLINE


Gagal cari calon isteri punca penjawat awam serang isteri sepupu
18 November 2021, 5:12 pm
KUALA LUMPUR – Perselisihan faham dengan seorang wanita menjadi punca seorang penjawat awam bertindak memukul mangsa hingga cedera pada bahagian kepala, kelmarin.
Penjawat awam berusia 35 tahun tersebut naik berang apabila telah membuat bayaran RM2,500 kepada mangsa yang merupakan isteri kepada sepupunya yang dikatakan sudah berjanji untuk mencari calon isteri di laman web Matrimony.
Ketua Polis Daerah Cheras, Asisten Komisioner Muhammad Idzam Jaafar berkata, kejadian berlaku pukul 10.30 pagi ketika penjawat awam itu berjumpa mangsa yang bekerja sebagai pegawai khidmat pelanggan di pejabatnya di Jalan 2 Chan Sow Lin, dekat sini.
“Suspek telah membawa mangsa masuk ke dalam lif untuk turun dan semasa di dalam lif, suspek telah memukul mangsa berkali-kali menggunakan tangan pada bahagian kepala.
“Mangsa yang berusia 34 tahun mengalami pendarahan di bahagian kepala dan telah mendapat rawatan di Hospital Canselor Tuanku Muhriz UKM (HCTM),” ujarnya dalam kenyataan hari ini.
Menurutnya, hasil siasatan awal mendapati kejadian berpunca daripada perselisihan faham di antara mangsa dan suspek yang mana suspek telah membayar wang sebanyak RM2,500 kepada mangsa untuk mencari calon jodoh di laman web Matrimony.

“Bagaimanapun tiada calon jodoh ditemui dalam tempoh masa enam bulan menyebabkan suspek naik angin lalu bertindak menyerangnya,” ujarnya.
Jelas beliau, penjawat awam itu akan dipanggil untuk memberi keterangan bagi membantu siasatan kes yang disiasat di bawah Seksyen 323 Kanun Keseksaan (KK) iaitu mencederakan
orang.
Terdahulu, tular satu rakaman televisyen litar tertutup (CCTV) berdurasi 2 minit 19 saat memaparkan seorang lelaki membawa masuk seorang wanita ke dalam lif lalu memukul pada bahagian kepala hingga cedera. – K! ONLINE


‘Saya berdosa pada emak’
Oleh NORHAYATI YAHAYA

18 November 2021, 4:30 pm
SHAH ALAM – Seorang bekas eksekutif sebuah pasar raya menangis sambil menyatakan dirinya seorang anak derhaka dalam rayuannya sebelum didenda RM40,000 dan penjara sehari oleh Mahkamah Sesyen hari ini atas tuduhan menerima rasuah RM4,488 bagi membantu kontrak kerja-kerja pembersihan di pasaraya tersebut.
Hakim Rozilah Salleh menjatuhkan hukuman itu selepas Noorazlina Shapie, 43, mengaku bersalah atas 10 pertuduhan pilihan rasuah yang dilakukannya antara 24 Disember 2019 sehingga 6 Januari lalu.
Mahkamah menetapkan hukuman itu selepas mengambil kira kesemua 22 pertuduhan utama dihadapi ibu kepada lima orang cahaya mata itu melibatkan suapan sebanyak RM38,360.
Jika gagal membayar denda itu, Noorazlina boleh dipenjara 44 bulan.
Berdasarkan 10 pertuduhan pilihan itu, tertuduh didakwa diberikan suapan berjumlah RM4,488 daripada dua pemilik bagi dua syarikat menerusi akaun miliknya dan anak lelakinya sebagai dorongan membantu mendapatkan kontrak kerja-kerja pembersihan di pasar raya tempatnya bekerja.
Kesalahan itu dilakukan di dua buah cawangan bank di Petaling Jaya dan Shah Alam antara 30 Mei 2019 sehingga 6 Januari 2021.

Sabit kesalahan boleh dipenjara sehingga RM100,000 atau penjara sehingga 10 tahun atau kedua-duanya sekali mengikut Seksyen 25(1) Akta Suruhanjaya Pencegahan Rasuah Malaysia (SPRM) 2009.-K! ONLINE


UNESCO iktiraf Bandar Raya Kuching Bandar Raya Kreatif
Oleh AHMAD SHAHERMAN SHAMSURI

18 November 2021, 4:45 pm
PUTRAJAYA – Bandar Raya Kuching kini diisytiharkan sebagai Bandar Raya Kreatif oleh Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) di bawah kategori gastronomi.
Menteri Pelancongan, Seni dan Budaya, Datuk Seri Nancy Shukri berkata, pengumuman melalui surat yang dikemukakan pihak UNESCO bertarikh 16 November lalu itu membuktikan komitmen berterusan Malaysia dalam mempromosikan negara ini di peta dunia.
Beliau berkata, pengiktirafan tersebut adalah sejajar dengan hasrat Malaysia untuk memupuk elemen inovasi dan kreativiti sebagai pemacu ke arah pembangunan bandar raya yang lestari dan inklusif di rantau ini bagi meningkatkan taraf hidup masyarakat tempatan.
“Kejayaan ini juga adalah hasil daripada kerjasama padu di antara pihak kementerian, Kerajaan Negeri Sarawak, pihak berkuasa tempatan (PBT) serta pertubuhan bukan kerajaan (NGO).
“Kementerian akan terus bekerjasama dengan kerajaan negeri serta pemegang taruh yang terlibat bagi memperhalusi strategi yang lebih pragmatik ke arah mempergiatkan lagi program serta aktiviti yang dapat memperlihatkan Bandar Raya Kuching sebagai sebuah Bandar Raya Kreatif,” katanya dalam satu kenyataan hari i – K! ONLINE